text
stringlengths 248
25.3k
| label
stringclasses 10
values |
|---|---|
Туспуктэм: Удмуртиысь спортъя министерстволэн пресс-службаез Майя Бывальцева 2022-тӥ арын Спортъя XXXI элькун гужем гурт шудонъёслэн талисманзы Завьял батыр луиз. Со сярысь Удмуртиысь спортъя министерстволэн пресс-службаез ивортӥз. 19-тӥ даурын этнографен Григорий Верещагинэн гожтэм мадёнъя Завьялово черкогурт кылдӥз отын, кытчы Завьял батырлэн пукыӵысь лэзем ньлэз усиз. Отчы со улыны интыяськиз, корка пуктӥз но семья кылдтӥз. 2012-тӥ арын Завьял XXI Спортъя элькун гужем гурт шудонъёслэн талисманзы вал ни, но туэ вылтусыз воштӥськиз – туалагес луиз. Сое Удмуртиысь лулчеберет удысысь дано ужась, Дэриысь (Завьяловоысь) «Центральный» лулчеберет центрысь суредась-вылтусъясь Марина Назарова лэсьтӥз. Тодэ вайытом, Спортъя XXXI элькун гужем гурт шудонъёс 16-22 гудырикошконэ Дэри но Италмас черкогуртъёсын ортчозы. Таяз арын гурт шудонъёс Балезино ёросын ортчыны кулэ вал. Но Олимпи чемпионкалы Галина Кулаковалы 80 арес тыромнэз пусъёнэн валче интыез воштыны малпазы. Тегъёс: Удмуртия Дэри гуртшудонъёс Спорт | Спорт |
Майя Бывальцева Ижкарын улӥсьёсты калык историосъя «Мынам трос йӧслыко семьяе» («Моя многонациональная семья») (14+) вожвылъяськонэ пыриськыны ӧтё. Ужрад «Лыдӟиськы, Ижкар!» («Читай, Ижевск!») (0+) фестиваль улсын радъяське. Со сярысь фестивальлэн «ВКонатке» мерлыко вотэсысь огиназ ивортӥзы. Вожвылъяськонэ эссе ӧрын гожтэм аспӧртэм ужъёсты куто (быдӟалаез висъёсын куинь сюрс пусозь). Одӥг адями котькӧня историзэ лэзьыны быгатэ. Ужъёсты 31-тӥ гудырикошконозь konkursesse.cbs@gmail.com электрон почтае келяно. Конкурслы йылпумъянъёс 3-тӥ куарусёнозь лэсьтозы. Вормисьёслы дипломъёс но синпель кузьымъёс «Лыдӟиськы, Ижкар!» VIII книга фестивальын сётозы Ватсалом, вожвылъяськонэз Ижкарысь Н. А. Некрасов нимо лыдӟетъюрт радъя. Солэн ужпумъёсыз – пӧртэм калыкъёслэсь лулчеберетсэс но семья йылолъёссэс гажан но тунсыкъяськон мылкыдэз ӝутон, Ижкарын улӥсьёслэсь литература удысын быгатонлыкъёссылы юрттон. Тодэ вайытом, удмурт гожъяськисьёсты но берыктӥсьёсты Кузебай Гердлы сӥзем литературая премия понна вожвылъяськонэ пыриськыны ӧтё. Тегъёс: Мерлык Ижкар Литература Удмуртия вожвылъяськон йӧслыкъёс | Мерлык |
Майя Бывальцева 6-тӥ гудырикошконэ Можга карын удмуртъёслэн «Выль» шулдыръяськонзы ортчоз. Туэ нырысьсэ со выль сямен радъяськоз, ивортэ Удмуртиысь калыкъёслэн эшъяськон юртсылэн пресс-службаез. «Вазен та шулдыръяськон Можга карлэн Краснопольской ёросаз гинэ ортче вал, пумен со паськытаз но ёрос праздниклы пӧрмиз. Нош туэ Алнаш, Грак, Пичи Пурга, Кизнер но Вавож ёросъёсысь куноос вуозы. Можга ёросысь «Удмурт Кенеш» огазеяськонлэн кивалтӥсезлэн Эдуард Петровлэн верамезъя, шулдыръяськонлэн пуштросэз но ортчон радыз, мукет аръёсын ӵошатыса, пӧртэмгес луоз», - верамын ивортонын. Кӧснуналэ Сюги шур дуре Выльгурт пуксёз. Гуртлэн урамъёсыз аспӧртэмлыко: Йӧл урам, Нянь урам, Чечы урам, Емышо урам, Сӥль урам. Куноос, та урамъёстӥ поръякузы, ёросъёсын поттэм сиён-юонъёсты веръяны но басьтыны быгатозы. Шулдыръяськонэ пыриськозы нылпиос, семья ансамбльёс, пӧртэм вожвылъяськонъёсын, фестивальёсын вормисьёс. Нимысьтыз программа — «Егит емыш» — дасямын быдэ вуэм егитъёслы. Татын эскерозы соослэсь «бадӟым улонлы» дась луэмзэс. Тегъёс: Лулчеберет Туризм Можга Удмуртия удмуртъёс праздникъёс | Лулчеберет но туризм |
Туспуктэм: Татьяна Пунгина Наталия Сильвестрова Ижкарын Кызьпу арамаысь ярдурез умоятонэз 2024-тӥ арлы выжтӥзы. Со сярысь журналистъёслы Удмуртиысь лэсьтӥськонъя но жилищно-коммунальной возёсъя министр Ришат Ибрагимов ивортӥз. « Ми пыдын ветлон сюресъёстӥ, кудъёсаз ужъёсты быдэстоно, ортчимы но йылпумъянэ вуимы: со ужъёсты азьло радлыкъя быдэстыны пайдатэм луоз. Ми ужан люкетъёсты выльысь радъямы но кызьы зэмзэ кулэ луыны каримы, пыдын ветлон интыез лэсьтомы ярдурез али умоятытэк » Ришат Ибрагимов Удмуртиысь лэсьтӥськонъя но жилищно-коммунальной возёсъя министр 2023-тӥ арын ветлон сюресъёсты но ошмесэз умоятон шуркынмонозь мыноз. Ужъёсты «Жилье и городская среда» йӧскалык ӵектос улсын быдэсто. Тодэ вайытом, Кызьпу арамаез умоятыны 2022-тӥ арын коньывуонэ кутскизы, нош шуркынмонэ ужъёсты дугдытӥзы. Тегъёс: умоятон Кызьпуарама Ижкар Удмуртия | Лулчеберет но туризм |
Анжелика Тихонова корреспондент Россилэн азьмуртэз Владимир Путин 1-тӥ пӧсьтолэзез Россилэн Конституцияз ӵектэм воштӥськонъёсты пыртонъя куара сётон нуналэн ялӥз. Со сярысь косэт Кремльлэн нимлыко сайтаз потӥз. 2020-тӥ арын 1-тӥ пӧсьтолэзь – Россилэн Конституцияз Росси Катысь «О совершении регулирования отдельных вопросов организации и функционирования публичной власти» 1-тӥ статьяен чаклам воштӥськонъёс пыртонъя куара сётон огъяросси нунал. Озьы ик косэтын кунамы пандемиен сэрен кылдэм югдурез одно ик лыдэ басьтоно шуыса ватсэтэз вань. Косэт 1-тӥ инвожоысен кужымаз пыриз. Тодэ вайытом, Россилэн Кункатэзъя куара сётон 22-тӥ оштолэзе ортчыны кулэ вал. Но кунамы коронавирус инфекци вӧлмонэн кылдэм югдурен сэрен Владимир Путин сое берлолы выжтӥз. Тегъёс: Политика ВладимирПутин Удмуртия Россия куарасётон | Политика |
Анжелика Тихонова корреспондент Ижкарын Космонавтъёслэн паркысьтызы Эшъяськон садын пулэсь «Шунды-мумы» синпелет пуктӥзы. Со сярысь «ВКонтакте» мерлыко вотэсысь бамаз «Удмурт Кенеш» огазеяськонлэн тӧроез Татьяна Ишматова ивортӥз. Синпелетэз «Удмурт Кенеш» огазеяськонлэн куременыз Алнаш ёросысь Кибашлыослэн юртысьтызы усточиос лэсьтӥзы. Табере Шунды-мумымы мед утёз Ижкарын улӥсь удмуртъёсты но. Мед бордаз кыскоз мукет калыкъёсты, тодэмзы но валамзы мед потоз, мар со сыӵе но малы удмурт калык сокем гажа Шунды-мумыез Татьяна Ишматова, «Удмурт Кенеш» огазеяськонлэн тӧроезАзьланяз «Шунды-мумы» синпелтэз интыям сэрегын ин ошмес кылдоз но чебер сяськаос ӝужалозы. Шунды-мумы Шундылы сюрес возьматӥсь нылкышно инмар луэ. Вашкала дауркылъя, Шунды ассэ туж шаян возиз: я Музъем-мумы дорысь кыдёке кошкылӥз, соку музъем кынмылӥз, я укыр матэ кариськылӥз, соку музъем ву улэ кыльылӥз. Музъем-мумы Шунды-мумылы вазиськиз, укылтэм пизэ мед визьмалоз шуыса. Шунды-мумы инбамез ас кияз кутӥз но Шундылы сюрес возьматӥз, кудӥзъя со табере нуналысь нуналэ ӝужа но пуксе. Куддыръя Шунды-мумыез Шундыен но лыдъяллязы. Археологъёс ӵем гинэ удмурт гуртъёсын копаськонъёс дыръя нылкышно инмарлэн суредэныз пельдӥнь чеберъяськонъёс шедьтыло Тодэ вайытом, Ижкарысь Искусствоосъя элькун нылпи школалэн азбараз пу скульптураосын парк кылдоз. Тегъёс: Лулчеберет Ижкар Удмуртия УдмуртКенеш удмуртъёс паркъёс киуж | Лулчеберет но туризм |
Майя Бывальцева 22-тӥ инвожое Удмуртиысь делегация 357-тӥ стрелковой дивизиысь бырем ожгарчиослы синпелетэз усьтонэ пыриськиз. Ужрад ортчиз Смоленск улосвылысь Сычёвка карын. Со сярысь ивортэ улосвыл тӧролэн но кивалтэтлэн пресс-службазы. Синпелет гранитлэсь лэсьтэмын, вылаз винтовка, каска но гвоздикаос суредамын. Вань гожтэмез но: «За подвиг ради жизни на земле Отчизна-мать Вам благодарна вечно». Синпелетэз усьтыны коньдонэз резерв фондысь висъяз элькунлэн тӧроез Александр Соловьёв. Удмуртиысь делегациен Сычёвкае вуизы бырем ожгарчиослэн ӵыжы-выжыоссы. Соос пӧлын офицерлэн нылыз Фаина Колесникова. «1941–1942 аръёсы Удмуртиын кылдытэм стрелковой дивизия нырысетӥ ожъёссэ Смоленск котырын ортчытӥз. Милям огазеяськонмы Смоленск улосвылын бырем ожгарчиосты утчан ужзэ азьланьтэ», — пусйиз элькунысь егитъёслэн «Долг» огазеяськонзылэн кивалтӥсез Фаиль Ибрагимов. Тодэ вайытом, 357-тӥ стрелковой дивизие Удмуртиысь 11 сюрслэсь трос ожгарчиос пыризы. 1942-тӥ арын со 39-тӥ Армиен ӵож Осуга, Сычёвка пала наступление мынӥз, котыртэме шедиз, отын 29-тӥ Армиен огазеяськиз но котыртэмысь потӥз, 3 сюрс гинэ адями утиськиз. Тегъёс: Мерлык Удмуртия АлександрСоловьёв синпелет БыдӟымАтыкайож Смоленск | Мерлык |
Удмуртиысь инкуазь узырлыкъя министерстволэн пресс-службаез Анжелика Тихонова корреспондент 18+ 12-тӥ южтолэзе Удмуртиын «Солнечный» ыбылӥськон огъетын (Якшур-Бӧдья трактлэн 23-тӥ иськемаз) «Пӧйшурасьёслэн биатлонзы – 2022» элькун ӵошатсконъёс ортчозы. Со сярысь элькунысь инкуазь узырлыкъя министерстволэн пресс-службаез ивортӥз. Ӵошатсконъёс командаен но ас чотын ортчозы. Ваньмыз толалтэ нюлэскын зэмос пӧйшуранлы матын радъямын луоз. Командае пыриськисьёс бодытэк но небыт юнматонъёсын пӧйшуран куасъёсын кык иськемез ортчозы. Висказ кык пол 12, 16 яке 20 калибръем подкалиберной пуляен оптикатэк вольыт гумыё пыӵал тӥрлыкысь 50 метр дистанциысен сылыса ыбылӥськозы. Соос 30 сантиметр шоргожъем (диаметръем) кык мишеньёсты йӧттыны кулэ луозы. Ӧз быгатэ ке, 100 метръем штраф круге пырозы. Ӵошатсконъёсы пӧйшурасьёслэн, чорыгасьёслэн, пӧйшуран инты возисьёслэн мер огазеяськонъёссылэн но пӧйшурасьёслэн нимаз бичам командаоссы пыриськыны быгатозы. Ваньзылэн одно ик пӧйшуран билетсы, пыӵал возьыны но нуллыны лэзёнзы луыны кулэ. Командаын ньыль адями луыны кулэ. Арлыдъя котькуд категориын быдэн одӥген: 18 аресысен; 35 аресысен; 45 аресысен; 55 аресысен. Куронъёсын пыр-почгес тодматскыны чӧлсконпусъя луэ. Ужрадъёс эпидеми вӧлмонэз алон понна вань куронъёсты быдэсъяса ортчозы. Тегъёс: Удмуртия Биатлон ӵошатсконъёс Спорт | Спорт |
Майя Бывальцева 22-тӥ коньывуонэ Удмуртиын пилемо улоз, сайкиськылоз. Уйин дырын-дырын зороз, интыосын кот лымыен суро. Нуназе ӧжыт зороз, интыосын золгес. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь секундскын 9-14 метре пельтоз. Уйин элькунъя -1…+4, нуназе +6…+11 градус возиськоз. Омыр зӥбет луло узвесь юбоя 733 миллиметр луоз, омырлэн мускытлыкез – 88 процент. Тегъёс: МЧС Удмуртия куазь сӥзьыл зор | Инкуазь |
Майя Бывальцева Удмуртиын пыжъёсын уян вакыт 6-тӥ инвожое кутске. Со сярысь ивортӥз Россиысь МЧС-лэн элькунъя валтӥсь управлениезлэн пресс-службаез. «Навигаци вакыт 2018-тӥ арын 6-тӥ инвожоысен 1-тӥ шуркынмонозь юнматэмын. Солэсь азьвыл пичи пыжъёсты уже кутыны уг яра», — верамын ивортонын. Ватсалом, оштолэзь пумын Сарапул ёросын кык адями выиз ни. Соос Кам шурын чорыгакузы соослэн пыжзы бекырскем. Тегъёс: Мерлык Ижкар МЧС Удмуртия шуръёс | Мерлык |
Анжелика Тихонова корреспондент Удмуртиысь Шаркан ёросын (Якшур-Бӧдья - Шаркан) – Шегъян Тыло сюресэз вуттӥзы. Сюрес «Кышкыттэм но ӟечлыко автомобиль сюресъёс» йӧскалык ӵектос улсын 2020-тӥ арын тупатъям 19 сюресъёс пӧлысь берпуметӥез луиз. Со сярысь элькун тӧролэн но кивалтэтлэн пресс-службазы ивортэ. Ӧнерчиос сюреслэсь 5 иськем 700 метрзэ тупатъязы. Ужъёс улсын сюреслэсь вужмем вылӥ сӥзэ куштӥзы, куд-ог интыосын инъетсэ юнматӥзы, бӧрысь кык сӥен асфальтобетон кисьтӥзы. Со сяна, сюрес урдсысь будосъёсты утялтӥзы, сюрес дуръёсты юнматӥзы. Азьланяз калык понна Сосновка гуртэ кожон доры дугдылон инты лэсьтозы. Выль павильон пуктозы. Ми дорозь тылпу кысӥсь, ӝог эмъюрттэт сётӥсь машинаос но вуыны уг быгато вал. Соин ик ми понна та сюрес туж кулэ. Ӟечокъёс, сюресчиос. Кылем арын ӟеч тыршизы, туэ но ӝог огъя ужазы. Али пумтэм шумпотӥськом. Табере ми Якшур-Бӧдьяысь но Шарканысь автоперевозчикъёс доры вазиськом но соосты калыкмы понна выль автобус маршрутъёс радъяны куром Елена Широбокова, «Заречно-Вишурское» муниципал кылдытэтлэн тӧроезПусъём, та сюрес куинь матысь гуртъёс понна валтӥсь сюрес луэ. Со кузя соос школае, нылпи садэ, эмъюртэ, ёрос центре ветло. 2017-тӥ арысен сюрес «Дорожная инспекция ОНФ/Карта убитых дорог» ӵектослэн лыдметаз куинь тужгес аламаосыз сюресъёс пӧлы пыриз. Гуртэ автобусъёс ветлэмысь дугдӥзы. Тодэ вайытом, Шегъян Тылоозь сюреслэсь 3 иськем 200 метръем нырысетӥ люкетсэ «Кышкыттэм но ӟечлыко автомобиль сюресъёс» йӧскалык ӵектос улсын 2019-тӥ арын тупатъязы. 2020-тӥ арын йӧскалык ӵектос улсын сюресъёсты тупатъян валтӥсь ужъёсты йылпумъязы. Тегъёс: Авто Шаркан Удмуртия сюресъёс тупатъянужъёс 100ар | Авто |
Майя Бывальцева Удмуртиын туэ 7 сюрслэсь трос адями огъя кун экзаменъёсы пыриськиз. Со сярысь ивортэ элькунысь дышетонъя но тодосъя министерстволэн пресс-службаез. Удысэтын пусъё, экзаменъёс тырмымтэостэк но чаклам радлыкъя ортчизы шуыса. 2-тӥ пӧсьтолэзе берпуметӥ экзаменъёс радъямын вал валтӥсь нуналъёсы экзаменэ лыктыны быгатымтэ но ӟуч кылъя яке математикая «кык» басьтэм муртъёс. Соослы йылпумъянъёс 17-тӥ пӧсьтолэзе шараямын луозы. Берпуметӥ апелляциосты 20-тӥ пӧсьтолэзе эскерозы. 2018-тӥ арын огъя кун экзаменъёс куарусёнэ но чакламын, соос 4-15 куарусёнэ ортчозы. Отчы экзаменъёсты валтӥсь нуналъёсы сётымтэос пыриськыны, озьы ик кылэсь ӧжыт «кыкъёс» басьтэмъёс экзаменэз выльысь сётыны быгатозы. Тодэ вайытом, укмысэтӥ классэз быдтӥсьёс понна йылпумъян кун аттестацие 15 сюрс пиналъёс пыриськизы. Тегъёс: Дышетон Ижкар Удмуртия экзамен Дышетонъянотодосъяминистерство | Дышетон но тодос |
Туспуктэм: Руслан Нуриахметов Наталия Сильвестрова 12-тӥ инвожое Ижкарлэн нуналэзлы но Россилэн нуналэзлы сӥзем салют уз лезьялэ. Со сярысь журналистъёслы кар администрацилэн тӧроезлэн мерлыко политикая воштӥсезлэсь ужзэ быдэсъясь Дмитрий Чистяков ивортӥз. Тодэ вайытом, Ижкарысь Шор карлудын Россиысь калык артист Олег Газманов кырӟалоз. Тегъёс: Россилэннуналэз Карлэннуналэз Ижкар Удмуртия | Мерлык |
Майя Бывальцева Туннэ, 10-тӥ тулыспалэ, Ижкарысь «Столичный» микрорайонын 825 интылы чаклам выль школаез усьтӥзы. Сӥё-дано ужрадэ Удмуртилэн тӧроез Александр Соловьёв, Россиысь лэсьтӥськонъя но жилищно-коммунальной возёсъя министрлэн воштӥсез - статс-секретарь Наталья Антипина пыриськизы. Туннэ милям зэмзэ но праздник, кудзэ ми возьмамы. «Столичный» микрорайонын школа пуктон сярысь ми кемалась вераськимы Удмуртилэн тӧроез Александр СоловьёвУлосвыл тӧро верамъя, ужрадэ лыктэм котькудӥз куно таӵе школае нырысетӥ классэ шумпотыса мынысал. «Татын пайдалыко дышетскыны, спортэн вырыны, быгатонлыкъёсты усьтыны вань луонлыкъёс кылдытэмын. Со дышетонэ туала выль амалъёсты пыӵатыны луонлык сётоз, нош со та школаез йылпумъясьёслэн ӟечлыксы вылын шӧдӥськоз. Мон оскисько, таӵе школаын дышетскыны пиналъёслы тунсыко но капчи луоз», — пусйиз Наталья Антипина но улосвыл тӧролы но кивалтэтлы элькунын мер ужъюртъёсты пуктонлы бадӟым саклык висъямзы понна тау кариз. Выль школа элькун лицей-интернат луоз, отын микрорайонысь пиналъёс сяна, быдэс элькунысь пиналъёс дышетскыны быгатозы. Федерал коньдэт юрттэмен школаез пуктыны оглом 620 миллион манет быдтэмын. Дышетон тӥрлык басьтыны Удмуртия 150 миллион манет висъяз. Выль школа усьтӥзы Ижкарысь «Столичный» микрорайонын 16 фото Школаын инъето но нимысьтыз тодметъёсты мур дышетон программаос быдэсъяськозы, инжернено-технической но медико-биологической классъёс кылдытэмын луозы. Со сяна, ужалозы 5 лабораториос (физикая, химияя, роботехникая, биологияя но эмтодосъя), 5 студиос (дизайн, издательство, телестудия, крезьугр но театр), спортъя 17 клубъёс (фитнес, капчи атлетика, хореография, акробатика, нюръяськонъёс, бадминтон, дартс, баскетбол, городки, волейбол, куасэн бызьылон, ӝӧквыл теннис, скалолазание, спорт ориентирование но спорт туризм, фитнес-аэробика, футбол, шахматэн но шашкиен шудон). Удмуртилэн тӧроез тодэ вайытӥз, дышетон интыос кылдытонъя федерал программа улсын пуктэм школа та нырысетӥез. Со программа улсын эшшо куинь школаосты лэсьтыны кутскемын — Ижкарын Парсовский пролкаын, Можгаын но Алнашын. «Удмурт Элькунын 30 таӵе школаосты пуктоно. Мон малпасько, пуктэм ужпумез ми быдэстомы. Лэсьтоно ваньзэ, асьме нылпиос ваньзы одӥг сменаын мед дышетскозы шуыса», — пусйиз Александр Соловьёв. Солэн верамезъя, со школаосты пуктыны элькун аслаз коньдэтаз уксё чаклаз ни, нош Россиысь 1 миллиард 200 миллион манет басьтыны оско. Ижкарысь "Столичный" микрорайонын школаез усьтон Тегъёс: Дышетон Ижкар Удмуртия АлександрСоловьёв школаос | Дышетон но тодос |
Анжелика Тихонова корреспондент Удмурт гожъясьлэн Геннадий Красильниковлэн Ижкарысь музей-квартираысьтыз ӧнерчиос Литературая «Будӥсь писательлэн ӝок сьӧраз» VII элькун вожвылъяськонлы йылпумъянъёс лэсьтӥзы. Конкурсэ 152 адями пыриськиз. Со сярысь ивортодэтъя «Удмуртия» агентстволэн корреспондентэзлы ужъюртлэн кивалтӥсез, кылосбур тодосъя кандидат Мария Ившина вераз. Ужъёс Ижкарысь, Дэри, Пичи Пурга, Алнаш, Можга, Якшур-Бӧдья, Камбарка но мукет ёросъёсысь вуизы. Вожвылъяськон куинь группаосъя мынӥз: 1-7 классъёсын, 8-11 классъёсын дышетскисьёс, студентъёс но быдэ вуэмъёс. Соослэсь ужъёссэс, азьло аръёсы сямен ик, проза ӧрын Россиысь гожъясьёслэн огазеяськонзылэн ёзчиез Ульфат Бадретдинов, кылбурет ӧрын – Удмуртиысь гожъясьёслэн огазеяськонзылэн тӧроез Пётр Захаров эскеризы. Мария Ившина пусйиз, туэ быдэ вуэм гожъяськисьёс тросгес пыриськизы. Ми ар ӵоже пӧртэм-пӧртэм ужрадъёс ортчытъяськом. Милям вань ялан ветлӥсьёсмы, музеймылэн эшъёсыз шуиськом ми соосты. Ӵапак соос котькуд ужрадамы пырисько, кылбуръёссэс ваё. Та вожвылъяськонэ но соос мыло-кыдо пыриськизы ини. Озьы, азьло аръёсы ёросъёсысь, гуртъёсысь пыриськисьёсмы тросгес вал ке, туэ Ижкарысь трос пыриськизы Мария Ившина, Геннадий Красильниковлэн музей-квартираеныз кивалтӥсьПроза ӧрын вормизы: 1-7 классъёсын дышетскисьёс пӧлын: - Карина Пашкова «Хитрый зверёк» веросэныз, Дэри ёросысь Ягул школа 8-11 классъёсын дышетскисьёс пӧлын: - Ангелина Егорова «Разматывая клубок истории» очеркеныз, Можга ёросысь Пичи Сюга школа. Студентъёс пӧлын: - Вероника Чернова «Счастье в банке» веросэныз. Бадӟымъёс пӧлын: - Ольга Лебедева «Школьная любовь» сюлэм усьтонэныз (исповедь), Якшур-Бӧдья ёросысь Ӵошкыт (Большие Ошворцы) гуртысь. Кылбурет ӧрын вормизы: 1-7 классъёсын дышетскисьёс пӧлын: - Кристина Бутолина «Тӧдьы кызьпу» кылбуреныз, Кез ёросысь Александрово школа; - Захар Алатырев «Галине Кулаковой посвящается» уженыз, Вотка ёросысь Светлянской школа. 8-10 классъёсын дышетскисьёс пӧлын: - Ольга Платонова «Куинь кызьпуос» уженыз, Алнаш ёросысь Муважи школа; - Софья Сунгурова «Лесов зелёных кротость непомерная» уженыз, Яр ёросысь Пудем школаысь; - Ангелина Егорова «Ода родному краю» уженыз, Можга ёросысь Пичи Сюга школаысь. Студентъёс пӧлын: - Дарья Князева «Изь, солдат» уженыз. Бадӟымъёс пӧлын: - Алина Бардина «У войны не попросишь пощады» уженыз; - Елена Кузнецова «Рябина» уженыз; - Ольга Лебедева «Воспоминания дедушки» уженыз. Кызьы вераз Мария Ившина, туэ пандемия сэрен вормисьёсты музее люканы уг быгато, соин ик вань пыриськисьёс сертификатъёссэс но дипломъёссэс электрон амалэн басьтозы. Тодэ вайытом, Удмуртиысь мунё лэсьтӥсь кибашлыосты огъяросси вожвылъяськонэ пыриськыны ӧтё. Тегъёс: Ижкар Литература Музей Удмуртия вожвылъяськон гожъясьёс Красильников 100ар | Лулчеберет но туризм |
Туспуктэм: Дарья Ушакова Майя Бывальцева 1-тӥ куарусёнэ Удмуртиын пильмаськылоз, зорыны кулэ ӧвӧл. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйпалась, уйпал но шундыпуксён вискысь уйин секундскын 5-10, нуназе 8-13 метре пельтоз. Элькунъя уйин +7…+12, нуназе +17…+22 градус возиськоз. Омыр зӥбет луло узвесь юбоя 746 миллиметр луоз, омырлэн мускытлыкез – 73 процент. Тегъёс: куазь Удмуртия | Инкуазь |
Майя Бывальцева Удмуртилы тӧроез быръёнъёслы нырысь-валысь йылпумъянъёсъя Александр Бречалов 78,82 процентсэ куараосты люказ. Со сярысь ивортэ «Интерфакс». 9,03 процент куараосын кыкетӥ интыын КПРФ-лэн ӵектэм муртэз Владимир Бодров. Собере мынэ «Справедливая Россия» партилэн кандидатэз Фарид Юнусов — 4,19 процент. Нырысь-валысь йылпумъянъёсъя Тимур Ягафаров 2,9 процент люказ (ЛДПР). КПСС-лэн («Коммунистическая партия социальной справедливости») кандидатэзлы Андрей Ивановлы 2,52 процентэз бырйисьёс куаразэс сётӥзы. Тодэ вайытом, 10-тӥ куарусёнэ элькунысь Удмуртилы тӧроез дырызлэсь вазь быръёнъёс но Кун Кенешлэн куатетӥ ӧтчамаз депутатъёсты быръёнъёс ортчизы. 18 часлы ивортонъёсъя куара сётыны 30,51 бырйисьёс ветлӥзы. Тегъёс: Политика Ижкар быръёнъёс Удмуртия АлександрБречалов | Политика |
Майя Бывальцева Суй-пыдзыя сӧсыр спортсменъёс пӧлын куасэн бызьылонъя но биатлонъя Россилэн чемпионатаз Удмуртиысь Владислав Лекомцев куинь зарни медаль утӥз. Ӵошатсконъёс 21-27 южтолэзе Москва улосвылысь Пересвет карын ортчо. Со сярысь Удмуртиысь Спортивно-адаптивной школа ивортэ. 25-тӥ южтолэзе Алнаш ёросысь Владислав Лекомцев биатлонын 7,5 иськемез кык пол ыбылӥськыса бызёнын шыкысаз зарни медаль понӥз. Солэсь азьвыл улосчимы куасэн бызьылонъя спринтын но 10 иськеме классика амалэн бызёнын тужгес кужмо луэмзэ возьматӥз. Ватсалом, биатлонъя Россилэн первенствояз нырысьсэ пыриськизы Удмуртиысь Владимир Чайников но Владислав Лаврентьев, соос 1-тӥ но 2-тӥ интыос басьтӥзы. Туннэ, 26-тӥ южтолэзе, дасяськон нунал. 27-тӥ южтолэзе биатлонъя 15 иськеме нимаз бызьылонъёс ортчозы. Куасэн бызьылонъя Россилэн первенствояз куинь зарни медаль утӥз Удмуртиысь Валентина Переносова, куинь «бронза» басьтӥз Лилиана Садыкова. Владислав Лаврентьев азвесь но бронза медальёс утӥз, озьы ик бронза медаль шыкысаз понӥз Руслан Сидоров. Россиысь Паралимпи комитетлэн пресс-службаез ивортэмъя, кунлэн чемпионатаз 15 улосвылъёсысь 34 куасэн бызьылӥсьёс пыриськозы, первенствое – 15 улосвылъёсысь 20 спортсменъёс. Куасэн бызьылонъя ӵошатсконъёсын куинь дистанциос пыртэмын, биатлонын – кык. Тегъёс: Спорт Биатлон Удмуртия Россия ВладиславЛекомцев куасэнбызьылон куас | Спорт |
Майя Бывальцева Кияса ёросысь Подгорной школаын «Большой ремонт» элькун программа улсын вань укнооссэ вошъязы. Со сярысь ёрослэн тӧроез Сергей Мерзляков «ВКонтакте» мерлыко вотэсысь бамаз ивортӥз. Бадӟым уж ортчытэмын – оглом 134 укноосты, 9 пырон ӧсъёсты воштӥзы. Элькунлэн коньдэтысьтыз со понна 2,7 миллион манет висъязы. Выль дышетскон аре выльдэм школае 155 дышетскисьёс мынозы Сергей Мерзляков, Кияса ёрослэн тӧроезСергей Мерзляковлэн ивортэмезъя, 2019-2020 аръёсы элькун программа улсын Кияса ёросын ньыль школаосты, одӥг нылпи садэз, одӥг Лулчеберет юртэз тупатъязы. Ужъёсты оглом 25 миллион 300 сюрс манет тыр быдэстӥзы. Тодэ вайытом, Воткаын «Большой ремонт» ӵектос улсын 25 школаосты но нылпи садъёсты тупатъяны кутскизы. Тегъёс: Удмуртия школаос тупатъянужъёс лэсьтськон Кияса 100ар | Лэсьтӥськон |
Туспуктэм: Руслан Нуриахметов Наталия Сильвестрова Куасэн бызьылонъя Удмуртилэсь кубоксэ ӟырт кезьытъёс сэрен берлолы выжтӥзы. Таяз шутэтскон нуналъёсы интые соос Можгаын 22-24 толсуре ортчозы. Ужрад Совето Союзлэн дано тренерезлы Сергей Плехановлы сӥзем элькун ӵошатсконъёс улсын мыноз. Со сярысь элькунысь куасэн бызьылонъя федерацилэн пресс-службаез ивортӥз. Ӵошатсконъёслэн радлыксы ӧз воштӥськы: 23-тӥ толсур – нимаз старт (эрико амал). Воргоронъёс – 10 иськем, нылкышноос – 5 иськем. Кутсконэз 11 часын. 24-тӥ толсур – масс-старт (классика амал). Воргоронъёс – 10 иськем, нылкышноос – 5 иськем. Кутсконэз 11 часын. Тодэ вайытом, 10-13 толсуре Глазкарысь йӧ дворецын следж-хоккеен шудонъя М. Т. Калашников нимо огъяросси ӵошатсконъёс (0+) ортчозы. Тегъёс: Спорт куасэнбызьылон куазь Можга Удмуртия | Спорт |
Анжелика Тихонова корреспондент 4-тӥ куарусёнэ Ижкарысь «Арт-резиденциын» (К. Маркс урам, 258) «Соперницы» нырысетӥ удмурт фильмез возьматозы. Со сярысь ужъюртлэн «ВКонтакте» мерлыко вотэсысь огиназ ивортэмын. «Соперницы» фильм 1929-тӥ арын Удмуртиысь туала Пичи Пурга ёросысь Улын Юри гуртын лэсьтэмын. Режиссёрез Алексей Дмитриев. Фильм куаратэк, ӟуч субтитръёсын мынэ Киноын кык нылашъёслэн – лавка возисьлэн Италмас нылызлэн но кооператив движенилэн азьветлӥсезлэн Тутыгышлэн – Ядыгар пӧйшурасьлэн яратонэз понна вожвылъяськемзы возьматэмын. Учкисьёс азьын калык йылолъёс, вӧсяськонъёс, кыл веранъёс, удмуртъёслэн улон-вылонзы ортче. Фильм 5-тӥ люкетэзтэк утиськиз. Ужрад 18 часын кутскоз, пыронэз дунтэк. Тегъёс: Лулчеберет Ижкар кино егитъёс удмуртъёс Мерлык | Лулчеберет но туризм |
Анжелика Тихонова корреспондент 6+ 19-23 толшоре Удмуртиысь Дэбес черкогуртын ӝог шахматъя но блицъя огъяросси ӵошатсконъёс ортчозы. Со сярысь элькунысь физкультурая, спортъя но егитъёсын ужан политикая министерстволэн пресс-службаез ивортэ. Ӵошатсконъёс гуртъёсын улӥсь дышетскисьёс пӧлын швейцар радлыкъя ортчозы Ӝог шахматъёс: кык группаосын укмыс тур – пиос но нылъёс; блиц: кык группаосын 11 тур – пиос но нылъёс. Ӵошатсконъёсы 18 аресысен но пиналгес нимаз спортсменъёс но ньыль адямиен командаос но пыриськыны быгато Командае пыриськисьёс ӵошатсконъёс кутскытозь – 19-тӥ толшорозь – куать толэзьлэсь кема одӥг ёросын улыны но дышетскыны кулэ. Командаен но нимаз зачётын вормисьёсты но призёръёсты дипломъёсын, медальёсын, озьы ик Россиысь шахматъя федерацилэн кузьымъёсыныз пусъёзы. Турнир сяна, пыриськисьёслы лулчеберет программа дасямын. Тегъёс: Спорт Удмуртия Россия пиналъёс шахмат | Спорт |
Майя Бывальцева 24-тӥ оштолэзе Удмуртиын выль коронавирус инфекциен черлан эшшо 15 учыръёсты пусйизы. Со сярысь элькунлэн тӧроез Александр Бречалов «ВКонтакте» мерлыко вотэсысь бамаз ивортӥз. Ижкарын 7 адямилэн вирус шараямын (со пӧлысь куинез Ижысь механикая заводын ужасьёс), Ува ёросын – 3 адямилэн (кыкез Москваысь вуизы, одӥгез семьяяз висисьлэсь черлаз), Кизнер ёросын – 2 адямилэн (одӥгез Москваысь вуизы, мукетыз Набережные Челныысь), Эгра ёросын – 1 (Москваысь вуиз), Алнаш ёросын – 1, Юкаменск ёросын – 1. Висисьёс пӧлын «Ижысь механикая завод» акционер огазеяськонын 6 ужасьёс. Та учыръёсъя Роспотребнадзорлэн элькунъя управлениез эпидемиологи эскеронъёс ортчытэ, предприятиын эпидемиез алон ужрадъёс радъямын Александр Бречалов, Удмуртилэн тӧроез Алнаш ёросын та дырлы 21 висисьёс пусъемын, ёросын соосын куспы возем 333 адямиез эскеризы ни. Грак ёросын коронавирусэн черлан 10 учыръёс пусйизы, висисьёсын кусып возем 112 адямиез эскеризы. Котькуд выль шараям учыръя эпидемилы пумит ужрадъёс ортчыто, кусып возем адямиосты шараяло но лабораториосын эскеро. 24-тӥ оштолэзьлы Удмуртиысь 20 муниципал кылдытэтъёсын коронавирус инфекциен черлан 193 учыръёс лабораториосын зэматэмын, 19 адями йӧназ ни. Ньыль адями улонысь кошкиз. Та дыре эмчиос 353 адямиез эскерыса возё. Тодэ вайытом, 24-тӥ оштолэзе 10 черламъёсты пусйизы. Тегъёс: Тазалык Ижкар Удмуртия коронавирус АлександрБречалов | Тазалык |
Майя Бывальцева Ижкар думаысь депутатъёс карлы тӧроез быръёнъя пумкылъян кутыны 20-тӥ гудырикошконэ ӧз быгатэ. Константин Сунцов понна 17 депутатъёс куразэс сётӥзы, Михаил Черемных понна – 10, эшшо 6 бюллетень изъянтэмен лыдъямын. Пумкылъян кутон понна вормись 22 куара люканы кулэ вал. 20-тӥ гудырикошконэ Кар думалэн азьвыл чакламтэ сессиез ортчиз. Отын депутатъёс Удмуртилэн шоркарезлы выль тӧро бырйыны кулэ вал. Кандидатъёс понна кура сётон лушкем амалэн ортчиз. Солэсь азьвыл кыкез ик кандидатъёс асьсэ программаосынызы тодматӥзы, депутатъёслэн юанъёссылы валэктонъёс сётӥзы. Тодэ вайытом, карлэн азьвыл тӧроез Юрий Тюрин интыужысьтыз ас мылкыд каремезъя кошкиз. Выль кивалтӥсез быръён понна вожвылъяськон ялӥзы. Нырысь ик кандидатъёсты конкурс ӧриын эскеризы, соин Удмуртиысь тӧролэн но кивалтэтлэн администрацизылэн кивалтӥсез Сергей Смирнов кивалтӥз. Собере Кар думаысь депутатъёс кура сётыны кулэ вал. Тӧролэн интыез понна нырысь ик 14 адями вожвылъяськыны мылкыд кариз вал, но берлогес одӥгез палэнтӥськиз. 10-тӥ гудырикошконэ конкурс ӧри кык кандидатъёсты бырйиз. Вожвылъяськон эскеронъёсын Константин Сунцов 491 балл басьтӥз, Михаил Черемных – 418 балл. Соослэсь кандидатураоссэс Кар думаын эскерыны ӵектӥзы. Ивортодэтъя «Удмуртия» агентство сессилэн кенешонысьтыз меӵак возьматон нуиз. Ижкарлы тӧроез быръёнъя выль конкурсэз толэзь ӵоже ялозы. Со сярысь журналистъёслы вераз Кар думаысь эрикрадъя управлениелэн кивалтӥсез Дмитрий Чулкин. Тегъёс: Политика Ижкар ЮрийТюрин быръёнъёс Удмуртия депутатъёс КарДума тӥрлык СергейСмирнов | Политика |
Майя Бывальцева Анжелика Тихонова корреспондент 3-тӥ тулыспалэ Удмуртиын пилемо улоз, уйин дырын-дырын кӧня ке лымыялоз, интыосын золгес, нуназе кема лымы усёз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыӝужан вискысь лымшор но шундыпуксён вискы воштӥськыса секундскын 5-10 метре пельтоз. Элькунъя уйин -2...-7 градус, нуназе 0…-5 градус возиськоз. Сюресъёс вылын лымы вӧлдэт. Тегъёс: куазь Удмуртия Ижкар Тол | Инкуазь |
Майя Бывальцева Росприроднадзорлэн Удмурт элькунъя выль кивалтӥсез Иван Мокшанов 8-тӥ гудырикошконэ пумиськылӥз улсовыллэн тӧроеныз Александр Соловьёвен. Пумиськонэ пыриськиз Росприроднадзорлэн кивалтӥсезлэн воштӥсез Рамиль Низамов. Улосвыллэн тӧроез азинскон луонлыкъёсты, инкуазез утён ужпумъёсты ӝутӥз, со пӧлын жуг-жагез люкан полигонъёсты чылкытатӥсь сооружениосты пуктонэз. Тодэ вайытом, Росприроднадзорлэн ужоскетъёсаз — инкуазез утён удысын, нимысьтыз утиськись интывылъёсысь лулосъёсты кутон но вӧлмытон удысъя катрадлыкез быдэсъянэз чаклан. ВАТСАН Мокшанов Иван Владимирович вордскиз Удмуртиын 1978-тӥ арын 23-тӥ куартолэзе. 2002-тӥ арын «инженерная защита окружающей среды» ӧнеръя Ижысь техникая кун университетэз йылпумъяз. 2001–2002 аръёсы — НТВП «Кедр» огазеяськонын водитель; 2003-тӥ арын — «Союз научных и инженерных общественных отделений» мерлыко огазеяськонын водитель; 2003–2005 аръёсы — «Кантек» огазеяськонын кивалтӥсьлэн лэсьтӥськонъя воштӥсез; 2005–2006 аръёсы — «Череновка-1» крестьян возёсын инженер-механик; 2006-тӥ арысен — Росприроднадзорлэн Удмурт Элькунъя Управленияз (1-тӥ категориен ӧнерчи, ӧнерчи-эксперт, валтӥсь ӧнерчи-эксперт, экологи экспертизая ёзэтлэн кивалтӥсез, кивалтӥсьлэн воштӥсез — экологи надзоръя ёзэтлэн кивалтӥсез). Тегъёс: Политика Удмуртия АлександрСоловьёв инкуазь | Политика |
Туспуктэм: Росгвардилэн Удмурт Элькунъя управлениезлэн пресс-службаез Наталия Сильвестрова Росгвардилэн Удмурт Элькунъя управленияз 19 выль машина вуиз. Соосты Ижкарысь, Воткаысь, Глазкарысь, Можгаысь, Уваысь, Эграысь, Сарапулысь но Дэбесысь ёзэтъёсын уже кутозы. Со сярысь Росгвардилэн элькунъя управлениезлэн пресс-службаез ивортӥз. Выль машинаослэсь усьтонъёссэс элькунъя управленилэн кивалтӥсез, полициысь полковник Алексей Ежеев сётӥз но росгвардеецъёслы ужзэс ӟеч быдэсъямзы но удысужлыко луэмзы понна тау кариз. « Вань машинаосын кышкыттэмлыкъя туала сӧзнэтъёс вань. Ужмес быдэстон понна автопаркез выльдон туж кулэ – учыр луэм интые дыраз вуэммы машиналэн ӟечлыкеныз герӟаськемын » Артём Бабушкин, полициысь прапорщик, водитель Можгаысь ёзэтэ куинь машина вуиз. Соос калыклэсь ваньбуретсэ но мерлык радлыкез утёнъя ужпумъёсты эшшо но ӟечгес быдэстыны луонлык сётоз, пусйиз полициысь майор Андрей Харламов. 2023-тӥ арын Удмуртиысь удыссьӧр возьмаськонын ужасьёс 8 сюрслэсь трос объектъёсты возьмазы, «Тревога» сигналъя ӧтёнъёсы 11 сюрслэсь трос пол потазы, 1 сюрс 225 йыртэмасьёсты ӝегатӥзы. Тодэ вайытом, 2023-тӥ ар пумын Удмуртиысь школаосы 45 выль автобусъёс вуизы. Тегъёс: Росгвардия автомашинаос техника Удмуртия | Авто |
Майя Бывальцева 21-тӥ куарусёнэ элькунысь Калыкъёслэн эшъяськон юртазы усьтӥськыса, кыкетӥ нуналаз, 22-тӥ куарусёнэ, фестиваль Ижкарысь пӧртэм интыосын но «Лудорвай» музей-заповедникын азьланьтӥськоз, ивортэ Калыкъёслэн эшъяськон юртсы. Удмурт кун университетысь искусствоосъя но дизайнъя факультетысь студентъёсын Мордовиысь «Од Варма» арт-театрен пумиськон ортчытоз. Финн-угор калыкъёслэн йӧскалык дӥськутъёссы вылын туала костюмъёсты кылдытон но вӧлмытон ласянь ужан амалъёссы сярысь вералозы Мордовиысь Н. П. Огарёв нимо кун университетлэн дизайнъя но рекламая кафедраысьтыз доцент, модая «Иненармонь» театрлэн валтӥсь модельерез, калык дӥськутъёсты кылдытӥсь, Вылӥ модая калыккуспо конкурсъёсын вормисьёслэн но лауреатъёслэн кивалтӥсьсы Галина Лосева но УдГУ-ысь искусствоосъя но дизайнъя факультетлэн кафедраысьтыз доцент, истори тодосъя кандидат Людмила Молчанова. Интыез: УдГУ, Университетской ульча,1 номеро юрт, 4-тӥ корпус. Кутсконэз: 10 час Удмурт дӥськут сярысь улосвыллэн бреднэз сямен, сое art-ӵектосъёсын кутон, туала чеберъяськонъёс сярысь котырес ӝӧк сьӧрын вералозы тодмо удмурт реставраторъёс, модельеръёс, суредасьёс. Пумиськонэз нуоз модая «Ажиотаж» театрлэн кивалтӥсез, Удмуртиысь искусство удысысь дано ужась, Удмуртиысь модая профессионалъёслэн огазеяськонзылэн тӧроез Олег Ажгихин. Интыез: Калыкъёслэн эшъяськон юртысьтызы конференц-зал, Орджоникидзе ульча, 33а номеро юрт. Кутсконэз: 14 час Ижкарысь 11 номеро школаын финн-угор калыкъёсын тодматон урок ортчоз. Лулчеберетэн но йылолъёсын пиналъёсты тодматозы фестивальлэн куноосыз — Марий Элысь «Куат» группа но Финляндиысь кантелеен шудӥсь Минна Раскинен. Нош егит финн-угор кылбурчиосын вераськыны соослэсь ужъёссэс кылзыны луоз «Кенеш» журналлэн редакцияз радъям пумиськонын. Интыез: 11 номеро школа- Горький ульча, 160 номеро юрт; «Кенеш» журнал — Пастухов ульча, 13 номеро юрт Кутсконэз: 10 час Финн-угоррок-группаосын («Silent Woo Goore» инди-рок группа, «Малыми» рок-группа, «Севериада» рок-группа (Коми), «Куат» группа (Марий Эл), кантелеен шудӥсь Минна Раскинен) творчествоя пумиськон ортчоз «Бобровая долина» этнокомплексын. Мукетыз пумиськон — финн-угор кылбурчиосын — УдГУ-ысь Удмурт кылосбуръя, финно-угроведениея но журналистикая институтысь студентъёс понна радъяськоз. Кутсконэз: 14 час Фестивальлэн кыкетӥ нуналэз йылпумъяськоз «Лудорвай» музей-заповедникын. «Куноослы экскурсия ортчытозы, шор но лымшор удмуртъёслэсь юртъеръёссэс возьматозы, — вераз Калыкъёслэн эшъяськон юртысьтызы калыккуспо но финн-угор кусыпъёсъя ёзэтлэн кивалтӥсез Андрей Прокопьев. — Валтӥсь ужрадэз луоз этноӝыт, со этнографияя «Сельское сакральное пространство народов Урало-Поволжья» симпозиум улсын ортчоз». Кутсконэз: 17 час Тодэ вайытом, финн-угор лулчеберетъя «Палэзян» калыккуспо фестиваль Удмуртиын 21–24 куарусёнэ ортчоз. Йылпумъян концертэз 23-тӥ куарусёнэ лулчеберетъя «Аксион» дворецын луоз. Тегъёс: Лулчеберет Ижкар Удмуртия Лудорвай фестиваль финн-угоркалыкъёс | Лулчеберет но туризм |
Анжелика Тихонова корреспондент Удмуртиысь спортсменъёс Сергей Пудов но Арслан Гильмутдинов суй-пыдзыя сӧсыр велосипедистъёс пӧлын Россилэн чемпионатаз куать медаль утӥзы. Ӵошатсконъёс 18-20 куарусёнэ Санкт-Петербургын ортчизы. Со сярысь Удмуртиысь спортлы дасяськонъя центрлэн «ВКонтакте» мерлыко вотэсысь бамаз ивортӥзы. Сергей Пудов ӵошатсконъёсын кык зарни но одӥг азьвесь медаль утӥз. Арслан Гильмутдинов кык азвесь но одӥг бронза медаль басьтӥз. Тодэ вайытом, Ижкарын ортчем Россилэн чемпионатаз спортсменъёсмы ньыль медаль утӥзы вал. Тегъёс: Спорт Удмуртия велоспорт СергейПудов АрсланГильмутдинов | Спорт |
Анжелика Тихонова корреспондент Удмуртиысь куинь лымшор ёросъёсын – Вавож, Можга но Алнаш – тулыс бусы ужъёсты мытӥзы. Возёсъёсын ужасьёс усыяны но толйись но трос аръёс ӵоже будӥсь турынъёслы ватсэтъёс пазьгыны потӥзы. Со сярысь элькун тӧролэн но кивалтэтлэн пресс-службазы ивортӥз. Алнаш ёросын нырысетӥосыз чотын трос аръёс ӵоже будӥсь турынъёсты усыяны «Родина» огазеяськонысь ӧнерчиос потӥзы. Можга ёросысь озьы ик «Родина» нимо огазеяськонын ужасьёс трос аръёс будӥсь турынъёссэс усыяны сяна, соослы ватсэтъёс пазьгыны кутскизы. Нош бускель луись «Луч» возёсын – музъемез усыяны. Озьы ик усыоссэс Вавож ёросысь «Жуе-Можга» огазеяськонысь механизаторъёс но бусыосы поттӥзы. Алнаш, Вавож но Можга ёросъёсысь гурт возёсъёсты бусыосы потэменызы но туэ понна нырысетӥ бусы ужъёс борды кутскеменызы ӟечкыласько. Гуртлэн араз ужды мед пӧзёз но ваньмыз мед пӧрмоз! Вакытты пайдалыко мед луоз! Ольга Абрамова, Удмуртиысь кивалтэтлэн тӧроезлэн воштӥсез – гурт возёсъя но сиён-юонъя министр Нырысь-валысь чакламъя, элькунысь возёсъёс вазь вуись валэс юосты кизьыны вуоно арняе кутскозы ини Пусъём, элькунын 1-тӥ куартолэзёзь тулыс бусы ужъёслы дасяськонъя элькун конкурс мынэ. Али вераны луэ ини, 2021-тӥ арын кизён вакытлы тужгес умой Дэри, Алнаш, Вавож, Кизнер, Эгра ёросъёсын дасяськизы шуыса. Соос ГОСТ-лы тупась тужгес трос кидысъёс дасязы. Тодэ вайытом, туэ кизён вакытлы элькунамы 102 миллион манетлэсь трос коньдон висъязы ини. Элькунысь гурт возёсъёс 15 сюрс 800 тонна минерал ватсэтъёс, 130 выль машинаос но агрегатъёс басьтӥзы ни. Тегъёс: Можга Вавож Удмуртия гуртвозёс бусыужъёс Алнаш | Гурт возёс |
Майя Бывальцева Удмуртиын йӧлэз басьтон шоро-куспо дун будӥз. Со сярысь 19-тӥ толсуре журналистъёслы вераз элькунысь гурт возёсъя но сиён-юонъя министр Ольга Абрамова. Туннэ милям йӧлэз басьтон шоро-куспо дун 23 манет 50 коньы котыр, со ватсаса пуктэм вытэз (НДС) лыдэ басьтытэк Ольга Абрамова, Удмуртиысь гурт возёсъя но сиён-юонъя министрТолшоре со лыдпус 21 манет вал, нош гудем 18,5 манетозь усиз. Гурт возёсъя министерствоын чакламзыя, толсур пумозь одӥг килограмм йӧллэн дуныз 24 манетозь вуоз. Озьы аръя шоро-куспо дун 21 манет луоз. Ольга Абрамовалэн кылъёсызъя, вуоно арлы дун туж юн герӟаськемын кунамы йӧллы кулэяськонлэсь но сое кунгож сьӧры вузаны луонлыкъёслэсь. Ми малпаськомы, вуоно арын йӧлэз басьтон дун шорлыдын 23-24 манет котырын луоз шуыса. Со туэ толсурез чакласа Ольга Абрамова, Удмуртиысь гурт возёсъя но сиён-юонъя министрМинистрлэн верамезъя, югдурез умой пала воштыны юрттысал йӧллэн калыкез сюдонъя кыӵе ке программае шедемез. Озьы ик Ольга Абрамова вераз, 2018-тӥ арлы йылпумъянъёсъя Удмуртия 780-790 сюрс тонна йӧл поттоз. Тодэ вайытом, 2025-тӥ арлы йӧл поттонэз араз миллион тоннаозь вуттыны малпало. Тегъёс: дунъёснотарифъёс Удмуртия гуртвозёс йӧл гуртвозёсъяминистерство ОльгаАбрамова | Гурт возёс |
Майя Бывальцева 30-тӥ шуркынмонэ Удмуртиын 10 градус кезьыт луоз. Со сярысь Россиысь МЧС-лэн элькунъя валтӥсь управлениезлэн проесс-службаез ивортӥз. Вордӥськонэ улосвылын пильмаськылоз, лымыяны кулэ ӧвӧл. Тӧл шундыӝужан палась, лымшор но шундыӝужан вискысь секундскын 3-8 метре пельтоз. Нуназе элькунъя -5…-10 градус возиськоз. Омыр зӥбет луло узвесь юбоя 771 миллиметр луоз, омырлэн мускытлыкез – 84 процент. Тегъёс: МЧС Удмуртия куазь | Тазалык |
Майя Бывальцева Маркетингъя Visit Russia йӧскалык центр Удмуртиез кунгож сьӧрысь туристъёслы ветлымон интыосын списоке пыртӥз. Санкт-Петербургын Удмуртилэн арняез улсын 1-тӥ инвожое компания но элькун кивалтэт тупанкыл гожтӥзы, ивортэ улосвылысь экономикая министерстволэн пресс-службаез. «Россиын кунпуш но пырон туризмез азинтонлы саклык висъяське. Элькунлэн бадӟым луонлыкъёсыз вань, со Россиысь но кунгож сьӧрысь туристъёслы тунсыко луыны быгатэ. Улосвыллэн аспӧртэм лулчеберетэз, яркыт сям-йылолъёсыз, узыр инкуазез. Со сяна, элькунын дась турпродуктъёс вань», - пусйиз Туризмъя федерал агентстволэн кивалтӥсезлэн воштӥсез но Visit Russia ӵектослэн кураторез Сергей Корнеев. Удмуртиысь кивалтэтлэн тӧроезлэн воштӥсез Андрей Кузнецов верамъя, кылем арын элькунэ 800 сюрс пала куноос вуылӥзы, ужез валаса радъяно ке, лыдпус кӧня ке поллы будыны быгатоз. Тупанкылэз юнматэм бере Удмуртия сярысь ивортодэт компанилэн кунгож сьӧрысь офисъёсаз вуоз. Со сяна, элькунын дышетонъя туризмез азинтыны чаклало. Удмуртиысь одӥгез туроператор но Санкт-Петербургысь туризмъя компания дышетскисьёс понна туръёсты, улосвылкуспо туръёсты но мерлыко туризмез азинтыны вераськизы. Тегъёс: Туризм Ижкар АндрейКузнецов Удмуртия кивалтэт экономикаяминистерство | Лулчеберет но туризм |
Григорий Фомин Майя Бывальцева «Земский доктор» программа ужаны кутскем дырысен туэ 10 ар тырме. 2012-тӥ арысен Удмуртиысь гурт ёросъёсы 750 пала ӧнерчиосты кыскыны луиз. Со сярысь Удмуртилэн тӧроез Александр Бречалов мерлыко вотэсысь бамаз гожтӥз. « Берло куинь ӵоже Дэри ёросын 49 эмчиос ужаны кутскизы, Сарапул ёросын – 11 эмчиос, Можгаын но Сюмси ёросъёсын – быдэс 10 эмчиос » Александр Бречалов, Удмуртилэн тӧроез Эшшо 91 ӧнеричос элькунысь гуртъёсы но черкогуртъёсы «Земский фельдшер» программая вуизы. Со 2018-тӥ арын ужаны кутскиз. 2021-тӥ арысен отчы фельдшер-акушер пунктъёсы лыктӥсь акушеркаос, эмсузэръёс но пыриськыны быгато. Программая эмчиос 1 миллион манет басьто, фельдшеръёс - 500 сюрс манет (улон инты туж кыдёкын яке отчы шуген шедьыны луэ ке, тыронъёс 1,5 миллион но 750 сюрс манет луыны быгато). Коньдонэз улон инты басьтыны яке пуктыны кутыны яра. Программаосы пыриськыны луонлыкъёс сярысь Удмуртиысь тазалыкез утёнъя министерствоысь рос-просгес тодыны луэ, телефон номерез +7 (3412) 22-00-66, ватсаса 260. Тодэ вайытом, 2022-тӥ арын Воткаысь ёрос эмъюртэ вить эмчиосты кутыны малплао. Тегъёс: Тазалык Земскийдоктор АлександрБречалов эмчиос Земскийфельдшер Удмуртия | Тазалык |
Наталья Тетерина Удмуртие зоро но кот сӥзьыл вуэ. Со сярысь «ВКонтакте» Удмурт гидрометцентрлэн пресс-секретарез Алла Шумихина ивортэ. Туж уг поты со сярысь гожтэм, но со озьы – куазь шӧдскымон воштӥське. Тӧло но кот сӥзьыл пала Алла Шумихина, Удмурт гидрометцентрлэн пресс-секретарезСиноптиклэн кылъёсызъя, быдэс арня Удмуртия циклонлэн периферийной люкетэз улсын луоз. Соин валче элькунын кужмо тӧлъёс пельтозы, зороз. Зор-кот нуналлы быдэ усёз шуыса чаклало. Улосвыллэн шундыпуксён ёросъёсаз зорыны туннэ, 24-тӥ куарусёнэ, ӝыт кутскоз ни. Вирнуналозь нуназе интыен вакчияк зоръёс ортчозы. 26-тӥ куарусёнэ потон уйысен котькытын зорыны кутскоз. Пумен элькунын кезьытскоз. Пуксёнэ нуназе +14…+19 градусозь шуныт луоз на, вирнуналэ +9…+14 градус возиськоз. 27-тӥ но 28-тӥ куарусёнэ уйин +1…+6 градусозь луоз шуыса чаклало, интыен -1 градусозь кынтылоз, нуназе +7…+12 градус луоз. Тегъёс: Удмуртия куазь инкуазь сӥзьыл | Инкуазь |
Майя Бывальцева Удмуртилэн тӧроез Александр Соловьёв ёрос кивалтӥсьёсты толэзь ӵоже кулэ ужкагазъёсты дасяны но тыметъёслэсь кузёоссэс шедьтыны косӥз. Сыӵе курон со пуктӥз 1-тӥ гудырикошконэ аппарат кенешонын. Эрикрадъя управленилэн кивалтӥсез Владислав Поджаров верамъя, кузётэм тыметъёс сярысь ивортонъёс вуизы элькунысь 24 ёросъёсысь но каръёсысь. Та дырлы Кез ёросысь ивор вуымтэ на. Кузётэм тыметъёс ӧвӧл Ува, Вавож, Сарапул, Дэбес но Шаркан ёросъёсын. Озьы ик Можгаын, Ижкарын, Сарапулын но Камбаркаын. «Ужзы сярысь ивор ӧз сётэ 13 муниципал кылдытэтъёс. Техникая ужкагазъёс лэсьтыны коньдонзы ӧвӧлтэм вылэ чӧлско. Кизнер ёросын — 2, Якшур-Бодья ёросын — 10. Дэри ёрос кузётэм тыметъёсты пусйыны пумит луиз, со элькунлэн ужоскетъёсыз шуыса», — вераз Владислав Поджаров. Улосвылын кузётэм 132 тыметъёсты шараязы. «Андрей Владимирович (Андрей Коняшин — Дэри ёрослэн тӧроез — ред.), тӥ монэ туж умой кылӥськоды. Мон тӥледыз уг валаськы, малы тӥ гинэ малпаськоды, со элькунлэн ужез шуыса. Ойдолэ та юан борды толэзь ортчыса берытскомы. 13 ёросъёс пуктэм ужпумез ӧз быдэстэ. Ужкагазъёсты дасяны но со тыметъёслэсь кузёзэс шедьтыны кулэ. Мукет малпанъёс луыны уг быгато», — вераз Александр Соловьёв. Тодэ вайытом, 2016-тӥ арын тулыс Россиысь МЧС-лэн Удмурт элькунъя Валтӥсь управлениез кузётэм тыметъёсты лэзьыны ӵектӥз. Тегъёс: Мерлык Ижкар МЧС Удмуртия АлександрСоловьёв автозавод тымет | Мерлык |
Майя Бывальцева Ижкарын Шабердӥ трактэз но Клубной урамез тупатъязы. 31-тӥ гудырикошконэ эскерись ӧри ужез быдэстэм сярысь ужкагазъёсты кинюртӥз. Со сярысь улосвыл тӧролэн но кивалтэтлэн пресс-службазы ивортӥз. «Кышкыттэм но ӟечлыко автомобиль сюресъёс» йӧскалык ӵектос улсын Шабердӥ трактлэсь 4,5 иськемзэ выльдӥзы. Ӧнерчиос куинь интыын сюреслэсь инъетсэ воштӥзы, ву кошкон канаваосты тупатӥзы, бордюр изъёс пуктӥзы. Сюрес вылэ кык сӥен асфальтобетон вӧлдӥзы. Со сяна, мер транспорт дугдылон интыын автобуслы котырскон интыез паськытатӥзы. Озьы ик Шабердӥ трактысь 1-тӥ Тверской ульчае кожонэз но 60 номеро школаозь сюресэз быдэсак тупатъязы. Та сюрес, Шабердӥ тракт кадь ик, милемлы туж кулэ вал. Малы ке шуоно школаозь та сюрес гинэ вуэ. Та сюрес вылтӥ школае пиналъёсты ваё, сиён-юонъёс вутто, жуг-жагез потто. Ӝог эмъюрттэт сётӥсьёс, частникъёс – ваньмыз та сюрес вылтӥ ветло Людмила Кунаева, Ижкарысь 60 номеро школалэн кивалтӥсезТа дыре кар тӧрлыкъёс сюре пусъёс пуктон, юри лэсьтэм лёгъёсын пыдын выжон интыосты радъян сярысь ужпумез сэртто-пертчо. Клубной урам Строитель микрорайонысь одӥгез валтӥсь сюрес луэ, соин ик тупатъян ужъёс вакытэ но отӥ мынон-ветлонэз быдэсак ӧз дугдытъялэ. Сюресчиос 29-тӥ инвожое ужаны кутскизы, соослы 1,8 иськемысь сюрес шобретэз куштыны, выль асфальт кык сӥен вӧлдыны, тротуаръёсты тупатъяны кулэ вал. Ужъёсты кутскем бере валамон луиз, куд-ог интыын сюреслэсь инъетсэ но воштоно шуыса. Клубной но Кузебай Герд нимо ульчаос вожын пыды выжон инты но кылдӥз. Выль тротуар Мужвайской урамысен Оружейник Драгунов нимо урамозь лэсьтӥзы. Со сяна, тротуаръёс Саранской урамозь но вуозы. Улосвыл кивалтэтлэн тӧроез Ярослав Семёнов пусйиз, Удмуртиын йӧскалык ӵектосэз умой быдэсъямлы луыса, федерал коньдэтысь ватсаса 340 миллион манет басьтыны луиз. 15-тӥ коньывуонозь каръёсысь урамъёсын ватсаса 27 иськем сюресъёсты тупатъялозы. Та дыре ужъёс 56 процентлы быдэстэмын ни. Ми ӟечлыко лэсьтӥськом ке, дыраз лэсьтӥськом ке, ужъёсты быдэстон технологиосты ум ке тӥяське, ми ватсаса коньдон басьтыны быгатӥськом, озьы 2021-тӥ, 2022-тӥ, 2023-тӥ аръёслы ӵектосъёсты чакламлэсь вазьгес лэсьтыны быгатӥськом Ярослав Семёнов, Удмуртиысь кивалтэтлэн тӧроез Тодэ вайытом, азьвыл Кез ёросын сюресэз тупатъян ужъёсты йылпумъязы. Тегъёс: Авто Ижкар сюресъёс тупатъянужъёс ЯрославСемёнов | Авто |
Майя Бывальцева Удмуртиын коронавирус инфекци вӧлмонэз алон вылысь сюбегатон ужрадъёсты выльысь чурытатыны быгатозы. Пумкылъянъёсты таяз арняе кутозы. Со сярысь элькунлэн тӧроез Александр Бречалов 18-тӥ куартолэзе аппарат кенешонын вераз. Солэн кылъёсызъя, карантинын одно пукыны кулэ луись куд-ог адямиос куронъёсты уг быдэсъяло, озьы ик тросэз элькунамы улӥсьёс но ужбергатӥсьёс кышкыттэмлыкъя куронъёсты кылэм-адӟем уг каро. Таяз арняе валаломы, кыӵе сюрестӥ мыныны: яке сюбегатон ужрадъёсты пумен куштон, яке астэ ачид нимаз возён режимез чурытатон. Ваньзылы вераме потэ, асьмеос кутсконаз берытскыны быгатомы – 28-тӥ южтолэзе: 70 процентлы экономикаез дугдытыны, ваньзэсты доразы ворсаны Александр Бречалов, Удмуртилэн тӧроезСолэн кылъёсызъя, обороная заводъёс но сиён-юон поттӥсь предприятиос пумысен алонъёс сокем трос ӧвӧл. Трос юанъёс кылдо со огазеяськонъёс пумысен, кудъёсыз тужгес но соосты ужаны лэзьыны куризы. Коронавирус инфекциен нюръяськонъя оперативной штаб но быдэс команда, уката ик Роспотребнадзор, тазалыкез утёнъя министерство, МВД, Росгаврдия, тӧроосты курисько, ваньзэ лэсьтыны кулэ, 25-тӥ числоысен ми сюбегатон ужрадъёсысь потонлэн кыкетӥ люкетаз мед выжомы ни шуыса Александр Бречалов, Удмуртилэн тӧроезСюбегатон ужрадъёсысь потон радлыкез Удмуртия Россиысь кивалтэтэ ыстӥз. Отын вузкарон центръёсты но, калыкез сюдон удысысь огазеяськонъёсты но (куинетӥ люкетаз) усьтон чакламын. Тодэ вайытом, 12-тӥ куартолэзьысен Удмуртиын обработка удысь предприятиосты, сиён-юонэн вузкарись рынокъёсты усьтыны лэзизы. 14-тӥ куартолэзе Удмуртиын паркъёс, дӥськутэн вузкарись лавкаос, музейёс, зоопарк ужаны кутскизы. Тегъёс: Ужбергатон Мерлык Тазалык Ижкар Удмуртия коронавирус АлександрБречалов | Мерлык |
Юлия Ильмурзина Ростех Кун корпорацилэн кивалтӥсез, Россиысь машина лэсьтӥсьёслэн огазеяськонзылэн тӧроез Сергей Чемезов Удмуртиын ортчоно «Инженеры будущего» форуме пыриськисьёслы вазиськон ыстӥз. 29-тӥ инвожое со сярысь ивортэ элькун тӧролэн, но кивалтэтлэн пресс-службазы. «Кунмылэн промышленностезлы туннэ туж кулэ визьмо, выль технологиос малпаны, пӧртэм удысъёсъя туала предприятиосын выльзэ кылдытыны но уже пыӵатыны быгатӥсь ӧнерчиос. Эн вунэтэ, тӥ — Россиысь инновационной промышленностьлэн вуоно кивалтӥсьёсыз. Оскисько, тӥ ваньзэ быгатоды», — Сергей Чемезовлэсь верам кылъёссэ ивортэ пресс-служба. Со озьы ик Удмуртиез «промышленностья бадӟым луонлыкъёсын улосвыл» шуыса нимаз. Тодэ вайытом, «Инженеры будущего» форум элькунын 8-тӥ пӧсьтолэзе кутскоз. Ужрад 10 нунал кыстӥськоз. Со дыр ӵоже егит ӧнерчиос, тодосчиос, студентъёс но аспирантъёс спортъя «Чекерил» огъетын палаткаослэсь лагерьын улозы, азинлыко предприятиослэн кивалтӥсьёсынызы пумиськозы, мастер-классъёсы пыриськозы. Со сяна, та форумын ик егитъёс вакансиос сярысь тодыны но стажировка пумысен вераськыны быгатозы. Чакланъёсъя, форуме Россилэн 36 улосвылъёсысьтыз но 14 кунъёсысь 1 сюрс 500 пала адями пыриськоз. Тегъёс: Ужбергатон Промышленность Дышетон Ижкар егитъёс Удмуртия | Дышетон но тодос |
Туспуктэм: vk.com (Шарканский район) Майя Бывальцева Тол Бабай но Лымыныл Луганск элькунысь Лутугино ёросысь нылпиосты матэктӥсь Выл арен ӟечкылазы. Со сярысь Шаркан ёрос администрацилэн «ВКонтакте» мерлыко вотэсысь огиназ ивортӥзы. Удмурт тол песятай но юрттӥсез Лутугиноысь шор площадьын выль ар кызэз ӝуатӥзы. Собере кузьымъёсын нылпи садъёсы мынӥзы, Донбассысь пиналъёс понна выль ар шулдыръяськон ортчытӥзы. Пиналъёс куноосты шумпотыса пумитазы, шудӥзы но выль ар кыз котырын эктӥзы. Ужрад Лутугино ёрос администраци но Удмуртиысь кивалтэт куспын валче ужан сярысь тупанкылэз быдэсъян улсын радъяськиз. Тегъёс: ТолБабай пиналъёс Выльар Донбасс Удмуртия | Лулчеберет но туризм |
Туспуктэм: Кристина Берестова Майя Бывальцева 15-тӥ пӧсьтолэзе Удмуртиын пилемо улоз, сайкиськылоз. Вакчи дыр ӵоже зорылоз, интыосын гудыръялоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл уйин лымшор но шундыӝужан вискысь, нуназе лымшор палась секундскын 9-14 метре пельтоз, гудыръян вакытэ секундскын 16-8 метрозь кужмоялоз. Элькунъя уйин +16…+21, нуназе +21…+26 градус возиськоз. Омыр зӥбет луло узвесь юбоя 740 миллимтер луоз, омырлэн мускытылкез – 71 процент. Тегъёс: куазь Удмуртия | Инкуазь |
Майя Бывальцева 1-тӥ толсуре югдытӥсьлэн, эмчилэн, кун но мер ужасьлэн Трокай Борисовлэн (Трофим Кузьмич Борисов) вордскем нуналаз солэн Ижкарысь синпелетэз доры сяськаос понӥзы, тау карон кылъёс веразы. Ужрадэ «Удмурт Кенеш» огазеяськонлэн азьветлӥсьёсыз, Удмуртилэн Кун Кенешысьтыз, Ижкар думаысь депутатъёс, студентъёс, журналистъёс пыриськизы. Трокай Борисовлы вордскем нуналаз сяськаос 12 фото Уг тодӥськы, кызьы удмурт обществомы азинскысал, автономия ӧй ке луысал. Со уникальной адямиослэн шонер быръён лэсьтэмзылы луыса, туннэ асьмелэн автономимы вань, асьме кылын вераськыны луонлыкмы, выль книгаос поттыны луонлыкмы вань. Элькунмылэн автономиезлы 100 ар тырмон улсын гинэ кӧня со поттэмын вал - туж трос! Соин ик тау карон кылъёс поколенилы, кудӥз ваньзэ лэсьтӥз удмурт калык мед улоз, мед азинскоз но вашкалаосмылэсь басьтэм йылолъёсты, кылэз, лулчеберетэз мед утёмы шуыса Владимир Соловьёв, Удмуртиысь лулчеберетъя министрВятской губерниысь Елабага уездын (али Алнаш ёросын) крестьян семьяын вордскем пияш туж тунсыко улон сюресэз ортчиз, пусйиз Россилэн Кун Думаысьтыз депутат, истори тодосъя доктор Алексей Загребин. Со Санкт-Петербургысь императорской университетын дышетскиз, Казаньысь императорской университетэз йылпумъяз. Удмуртъёс пӧлын нырысетӥез эм удысъя вылӥ образование басьтӥз. 1916-тӥ арын фронтэ кошкиз, отын сӧсырмем газъёсын усыкмытэм солдатъёс но офицеръёсты эмъяз. Куке 17-тӥ арын гужем со егит дырзэ ортчытэм каре, Казане, эвакогоспитален вуиз, со шуиз: «Озьы, кызьы асьмеос азьвыл улӥмы, улыны кулэ ӧвӧл, ойдолэ ӵошен малпаськыны, кызьы азьланяз улом». Солэн со кылъёсыз тужгес валтӥсь луо, дыр, - ӵошен малпаськон, ӵошен лэсьтон Алексей Загребин, Кун Думаысь депутатКызьы вераз Кун Кенешысь ялан ужась ӧрилэн кивалтӥсез, «Удмурт Кенеш» огазеяськонлэн тӧроез Татьяна Ишматова, вылысь но выльысь валаськод, кыӵе со вал адями, кӧня со лэсьтӥз удмурт калык понна, асьмелэн кунлыкмы понна. Мон со поколение шоры паймыса но синмаськыса учкисько. Огшоры гуртын улӥсь семьяосысь сыӵе инмарен чупам адямиос потэмын, сомында соос лэсьтэмын калык понна сыӵе вакчи дыр куспын, соос ведь улэмын но туж ӧжыт. <…> Видимо, сыӵе вакытэз вал, куке вот сыӵе адямиос вордӥськылӥзы – котькудӥз зэмос глыба шуод-а, мар-а. Мынам мукет валэктонэ ӧвӧл, малы ке шуоно сое будэтыны огшоры, озьы уг пӧрмы адямиез. Кулэ луыны кыӵе ке но инъетэз ини вордӥськыкуз Татьяна Ишматова, «Удмурт Кенеш» огазеяськонлэн тӧроезТрокай Борисовлэсь нимзэ утёнын бадӟым уж нуэ Удмуртиысь йӧскалык лыдӟетъюрт. Кызьы вераз солэн кивалтӥсезлэн воштӥсез Анна Семёнова, али солэсь ужъёссэ вотэсэ поттон бордын тыршо. Милям сыӵе сайт, «Народы Удмуртии», отын вань нимысьтыз солы сӥзем люкет. Отын солэн но со сярысь произведениос. Со сяна, отын вань презентациос солэн улэмезъя, солэн творчествоезъя Анна Семёнова, Удмуртиысь йӧскалык лыдӟетъюртлэн кивалтӥсезлэн воштӥсезНош Удмуртиысь йӧскалык театрын Трокай Борисов сярысь спектакль пуктыны малпало. Вуоно арын, ваньмыз умой луиз ке, басьтӥськиськом пуктыны спектакль Трофим Борисов сярысь. Малпаськонъёс вань, уж мынэ ни. Мон малпасько, ужмы пӧрмоз одно ик. Соин ик ваньмыз ӟеч луиз ке, возьмаськом тӥледыз йӧскалык театре Алексей Ложкин, Удмуртиысь йӧскалык театрлэн валтӥсь режиссёрезТодэ вайытом, 2020-тӥ арын 24-тӥ шуркынмонэ Удмуртиысь Кун Кенешлэн 29-тӥ сессияз «Удмурт Элькунысь праздник нуналъёс но тодэ ваён дыръёс сярысь» катэ тупатонъёс пыртӥзы. Отын 1-тӥ толсур кун ужасьлэн, эмчилэн, публицистлэн, филологлэн, Удмуртилэн кунлыкезлэн кутсконаз сылӥсьлэн Трокай Борисовлэн вордскем нуналэз луэ шуыса пусъемын. Ватсалом, та нуналъёсы Алнаш ёросын 2020-тӥ арын Трокай Борисов нимо ёрос премиез басьтӥсьёсты пусйизы. Тегъёс: Мерлык Ижкар Удмуртия ТатьянаИшматова буреваён АлексейЗагребин ТрокайБорисов | Мерлык |
Анжелика Тихонова корреспондент 3-тӥ инвожое Ижкарысь Шор площадьын Финн-угор калыкъёслэн огъяросси форумзы улсын Удмуртиысь кибашлыослэн ужъёсынызы адӟытон-вузкарон ужалоз. Со сярысь йӧскалык политикая министерстволэн пресс-службаез ивортӥз. Адӟытон-вузкаронэ Алнаш, Дэбес, Эгра, Пичи Пурга, Кияса, Кизнер, Красногорск, Ува, Якшур-Бӧдья ёросъёсысь кибашлыослэсь ужъёссэс поттозы Соос пӧлын куиськон, калык шудон, йӧскалык дӥсь, чеберъяськонъёс, пулэсь вӧлэм, пу вылтӥ вандылыса пужы пуктэм, суредам, горд сюйлэсь лэсьбтэм арбериос. Адӟытон-вузкарон 12 часысен 22 часозь ужалоз. Пусъём, Удмуртиын Кибашлыослэн 24 юртъёссы ужало, соос пӧлын Туризмъя но киужъя йӧскалык центр. Отын тыршисьёс туннэ нуналозь 20-лэсь трос вашкала киуж амалъёсты вуттӥзы, соос пӧлын бекче лэсьтон, лыэз но сюрез вӧлон, пужыё керттӥськон. Тодэ вайытом, Финн-угор калыкъёслэн огъяросси форумазы 31 делегациос вуозы. Озьы ик 3-тӥ инвожое Шор площадьын Финн-угор калыкъёслэн фестивальзы ортчоз, отын удмурт эктонъёслы дышетозы, мукет калыкъёс ас кырӟан-эктонъёсынызы тодматозы. Тегъёс: Лулчеберет Ижкар Удмуртия йӧскалыклулчеберет киуж | Лулчеберет но туризм |
Майя Бывальцева 5 сюрс манетъем тыронъёсты Россиысь пенсионеръёс басьтозы 13–28 толшоре. Со сярысь ивортэ кунысь Пенси фондлэн нимлыко сайтэз. Дыр одӥг кадь тыронъёсты почтальонъёс пыр басьтӥсьёслы но, банк картаосты уже кутӥсьёслы но. Тодэ вайытом, со коньдонэз ваньмызлы пенсионеръёслы сётозы. Удмуртиын 450 сюрслэсь трос адями басьтоз. Коньдэтын со понна 2 миллиард 300 миллион манет чакламын. Тегъёс: Мерлык Россия пенсия Пенсифонд пенсионеръёс | Мерлык |
Майя Бывальцева 26-тӥ тулыспаллы Удмуртиын коронавирус инфекциен черлан 92 выль учыръёсты пусйизы. Висьыны усемъёс пӧлын 14 аресозь вить пиналъёс но 65 ареслэсь бадӟым 18 кунмуртъёс. Со сярысь элькунысь оперативной штаб ивортӥз. Выль черламъёс пӧлын Ижкарын 48 улӥсьёс, Дэри ёросын – 10, Сарапулын, Можгаын, Ува ёросын – быдэн вить, Камбарка ёросын – ньыль, Кизнер, Пичи Пурга, Можгаы ёросъёсын – быдэн куинь, Сарапул, Сьӧлта ёросъёсын быдэн кык, Алнаш, Грак ёросъёсын – быдэн одӥг. Эшшо 92 адями висёнэз вормиз Туннэ нуналлы Удмуртиын выль коронавирус инфекциен черлан 28 сюрс 130 учыр лабораториосын зэматэмын. 24 сюрс 752 адями йӧназ, 360 мурт кулӥз. Та дыре 113 висисьёслэн тазалыксы секыт лыдъяське. Элькунын выль коронавирус инфекцилы 874 сюрс 103 эскеронъёс ортчытӥзы, берло нуналскын – 885. 26-тӥ тулыспаллы элькунын 25 сюрс 245 адями коронавируслэсь прививка пуктӥз, со пӧлысь 5 сюрс 187 мурт кыкетӥ компонентсэ басьтӥз ни. Тегъёс: Тазалык Ижкар висён Удмуртия коронавирус | Тазалык |
Майя Бывальцева Матэктӥсь шутэтскон нуналъёсы Удмуртиын куазь шӧдскымон уз воштӥськы – тӧло но салкым луоз. Со сярысь улосвыл Гидрометцентрлэн пресс-службаез ивортэ. Дырын-дырын ӧжыт зорылоз. Кӧснуналэ нуназе омырын 11-16 градус луоз, арнянуналэ шунытгес, 14.19 градусозь Удмуртиысь Гидрометцентрлэн пресс-службаезВуоно арня кутсконын Удмуртия доры лымшор циклон вуоз. Со кужмо зоръёс но тӧл ваёз. Нялтас вераса, куазез эскерыны чаклам дырысен толонэз 1-тӥ гудырикошкон Удмуртиын тужгес кезьытэз вал: нуназе температура 10,7 градусозь гинэ ӝутскиз. Азьвылэз антирекорд 1-тӥ гудырикошконэ 1972-тӥ арын пусъемын, соку +11,1 градус вал. Тегъёс: Гидрометцентр Удмуртия куазь гужем тл зор | Инкуазь |
Наталья Тетерина 27-тӥ шуркынмонэ Дэри ёросысь Ленино гуртын выль фельдшер-акушер пункт усьтӥзы, ивортэ Удмуртиысь тазалыкез утёнъя министерстволэн пресс-службаез. ФАП-ын туала куронъёслы тупась тӥрлык вань: дефибриллятор, электрокардиограф, вирысь холестеринэз ӝог мертан но мукет. Нырысетӥ эмъюрттэт татын 251 адями басьтыны быгатоз, 30-эз соос пӧлысь пиналъёс. Туала фельдшер-акушер пунктэз пуктонлы 4,7 миллион манет висъязы. Та дырозь гуртын улӥсьёс 1961-тӥ арын пуктэм эмъяськоннилы тупатэм юртын эмъяськизы. Тодэ вайытом, азьвылгес выль ФАП-ёс Глаз ёросысь Коротай гуртын но Пичи Пурга ёросысь Эгра гуртын усьтӥськизы. Тегъёс: Удмуртия Тазалык Дэри гуртэмчиос эмчиос | Тазалык |
Анжелика Тихонова корреспондент Экологияя «Чылкыт кун» ӵектосэз улонэ пыӵатон понна Удмуртия федерал коньдэтысь 52 миллион 613 сюрс манет басьтоз. Со сярысь ужкагазэз поттӥзы Россиысь инкуазь узырлыкъя но экологияя министерстволэн нимлыко сайтаз. Ӵектос улосвылъёслы согиськись жуг-жаглэсь люкетсэ кулэстыны но азьвыл ужбервылъёслэсь инкуазьлы бадӟым кышкытлык вайись объектъёсты быдтыны юрттыны кулэ. «Чылкыт кунэ» 2017-тӥ арын Удмуртия сяна эшшо 12 улосъёс пырисько на: Москва, Архангельск, Волгоград, Калининград, Нижний Новгород, Смоленск, Тула улосвылъёс, Карачаево-Черкесия, Чечня, Чувашия, Кабардино-Балкария но Татарстан. Со ужпумъёслы федерал коньдэтысь оглом 2 миллиард 400 миллион манет висъязы. Туннэ Удмуртиысь инкуазь узырлыкъя но инкуазез утёнъя министерствоын ӵектос улсын ужаны рос-прос ужанрадлык дасяло. Тодэ вайытом, Удмуртиын жуг-жагез утялтонъя улосвыл оператор луоз дыкужымъя, жилищно-коммунальной но тарифъёсты кун ласянь радъянъя министерство. Тегъёс: Ижкар Экология Удмуртия жуг-жаг Мерлык инкуазь | Инкуазь |
Майя Бывальцева 30–31 пӧсьтолэзе Вотка ёросын элькунысь ужась удмурт егитъёс понна туризмъя ньылетӥез «Юр-яр» фестиваль ортчоз. Со улсын ӵошатсконъёсын вормисьёслы палаткаос но кӧлон мешокъёс кузьмалозы. Иворъёсъя «Удмуртия» агентстволы со сярысь вераз удмурт егитъёслэн «Шунды» огазеяськонзылэн кивалтӥсез Ольга Тронина. «Татчы ужась удмурт егитъёсты ӧтиськомы. Турмаршрут луоз, сиён пӧран, бивуакъёсты эскерон луоз, видеороликъёсын конкурс, визитка, удмурт кылын туристической кырӟанъёс, футбол… Пуштросаз валтӥсез — ужась удмурт егитъёсты огазеян, люкан. Милям «Шундыын» трос олокыӵе но ӵектосъёсмы — тросгес бадӟым классын дышетскисьёслы, нылпиослы, нош таиз вот ужась егитъёс понна одӥгез гинэ ӵектосмы ай, кудӥз ужа, улэ, шока туннэ нуналлы. Соос отын озьы ик ог-огенызы тодматско, верасько», — вераз Тронина. Ужрад егитъёс пӧлын туризмез, сэзь шутэтсконэз вӧлмытон, ужась егитъёслэсь ваньмон дырзэс радъянын выль амалъёслы юрттон, удмурт кылэз вӧлмытон вылысь радъяське. Туризмъя «Юр-яр» фестиваль Вотка ёросын кыкетӥзэ ортчоз ни. Ольга Трониналэн верамезъя, интыяськемезъя со туж умой — отчы котькытысь лыктыны каньыл. 27-тӥ пӧсьтолэзьлы 4 командаос вазиськизы ни, куриськонъёсты сётыны бер ӧвӧл на 28-тӥ пӧсьтолэзе но. Радъясьёс 80 пала адямиез возьмало. Тегъёс: Туризм егитъёс Удмуртия удмуртъёс Воткаёрос | Лулчеберет но туризм |
Майя Бывальцева Удмуртиын спортъя объектъёсты лэсьтонэ 2016-тӥ арын инвесторъёс 1 миллиард манетлэсь трос коньдон понозы. 15-тӥ толсуре журналистъёслы со сярысь вераз элькунысь физкультурая, спортъя но егитъёсын ужан политикая министр Игорь Краснов. «Милям дунъяммыя, физкультура но спорт удысэ инвестициослэн быдӟалазы 2016-тӥ арын 1 миллиард манетлэсь ятыр луиз. Экономикаын шугъяськонъёс дыръя со бадӟым лыдпус. Ми инвесторъёсын рос-прос ужаны тыршиськомы», — вераз со. Министрлэн кылъёсызъя, али быдэстӥське Дэри ёросысь Пероггуртын уян бассейнлэн ӵектосэз. Удысэтын туж оско, вуоно арын инвестор сое вуттыны быгатоз шуыса. Таяз арын тулыс Ижкарын спортъя «Гулливер» огъет усьтӥськиз. Со кун но ужбергатон чотын валче вылысь пуктэмын. Огъетын вань тренажёръёсын но шудон залъёс, 25 метръем уян бассейн. Карын теннисэн шудонъя кыкетӥез площадка кылдӥз — туала покрытиен кортъёсын «Арена Старс». Со инвесторъёс ик огъетэз лэсьтонэз азьланьтозы — матысь дыре отын волейболэн шудон арена луоз на. Сарапулын кун но ужбергатон чотын валче вылысь спортъя огъетэз пуктон азьланьтӥське, сое озьы ик вуоно арын вуттозы. Со дыре ик вераны кулэ, спортъя объектъёсты кылдытонэ кун но коньдон висъя. Таяз арын гинэ Удмуртиын коньдэт чотын пуктӥзы Эграысь куас базаез, Сигаево черкогуртысь стадионэз, Ижкарын «Торпедо» стадионэз, выльдэм бере усьтӥзы Сарапулысь «Энергия» стадионэз. Тегъёс: Спорт Ижкар ИгорьКраснов Сарапул Эгра Удмуртия инвестициос автозавод кивалтэт лэсьтськон | Спорт |
Майя Бывальцева Гурт школаосысь 25 спортзалъёсты тупатъялозы Удмуртиын 2016-тӥ арын. Федерал коньдэтысь уксёез со понна висъян сярысь Россиысь дышетонъя но наукая министерствоен тупанкыллэсь ӵектоссэ элькун кивалтэт умоен лыдъяз. Коньдон висъяське «гуртъёсысь дышетсконниосын физкультураен но спортэн вырыны луонлыкъёс кылдытон» понна. Федерал коньдэтысь 16 но ӝыны миллион манет борды Удмуртия 8 миллион манет ватсалоз но элькунысь 25 ёросъёсы келялоз. Со коньдонэн 25 дышетсконниосысь спортзалъёсты тупатъялозы, школаосын ватсаса 25 спортклубъёс усьтозы но урокъёс бере физкультураен но спортэн вырись пиналъёслэсь лыдзэс 12 процентлы будэтозы. Со сярысь ивортӥз Удмуртиысь дышетонъя но наукая министр Алексей Мирошниченко. Субсидиос висъясько 2013–2020 аръёслы чаклам «Дышетонэз азинтон» кун программа улсын. Коньдон кутӥськоз таӵе ужъёслы: — спортзалъёсты тупатон; — аудиториосты спортзал улэ тупатон; — школаосын спортъя клубъёсты азинтон; — спортплощадкаослы тӥрлык басьтон. Со понна федерал коньдэт Россиысь 69 улосвылъёслы оглом 1 миллиард 600 миллион манет висъяз. Тегъёс: Спорт Дышетон Ижкар Удмуртия гурт школаос | Спорт |
Майя Бывальцева Удмуртиын выль коронавирус инфекциен черлан эшшо 15 учыръёсты шараязы. Со сярысь 14-тӥ оштолэзе лымшор бере оперативной штаблэн кенешоназ элькунлэн тӧроез Александр Бречалов ивортӥз. Солэн верамезъя, 11-ез черламъёс – Ижысь 1 номеро кар эмъяськонниысь сизьым эм ужасьёс но отын 4 эмъяськисьёс. Одӥг адями Москваысь Яр каргуртэ вуиз, эшшо куинез – Ижкарын улӥсьёс, азьвылгес одӥгез соос пӧлысь кунлэн шоркараз ветлӥз. Та дырлы Удмуртиын 42 адямилэн коронавирус диагнозэз лабораториосын зэматэмын. Висисьёс вить муниципал кылдытэтъёсын пусъемын: Ижкарын – 37 адями, Дэри ёросын – 2 адями, Пичи Пурга ёросын – 1 адями, Глазкарын – 1 адями, Яр ёросын – 1 адями Озьы ик улосвыллэн тӧроез азьвыл висьыны усемъёс пӧлысь эшшо одӥгез йӧназ шуыса ивортӥз. Азьвылгес куинь адями бурмизз ни вал. Тодэ вайытом, 14-тӥ оштолэзе ӵукна тямыс выль висисьёс сярысь тодмо луиз. Ватсалом, табере Москваысь, Санкт-Петербургысь но Москва улосвылысь лыктэм муртъёс 14 нунал ӵоже дорысьтызы потатэк улыны кулэ. Тегъёс: Тазалык Ижкар Яр Удмуртия коронавирус тазалыкезутён АлександрБречалов | Тазалык |
Майя Бывальцева 12-тӥ инвожое Россилэсь нуналзэ пусъён вылтӥ шутэтскон нуналъёсын валче почта пыр пенсиосты но мукет мерлыко тыронъёсты вуттон радлык воштӥське. Со сярысь ивортэ Россиысь Пенси фондлэн элькунъя ёзэтэзлэн пресс-службаез. Выль радлык почта ёзэсъёслэсь ужан дырзэс лыдэ басьтыса юнматэмын. 11-тӥ инвожое ужась кар но ёрос Почтамтъёсын пенсиосты сётон радлык: 9-тӥ но 10-тӥ инвожо понна — 9-тӥ инвожое; 11-тӥ инвожо понна — 11-тӥ инвожое; 12-тӥ но 13-тӥ инвожо понна — 13-тӥ инвожое. 11-тӥ инвожое ужасьтэм кар но ёрос Почтамтъёсын пенсиосты сётон радлык: 8-тӥ но 9-тӥ инвожо понна — 8-тӥ инвожое; 10-тӥ но 11-тӥ инвожо понна — 9-тӥ инвожое; 12-тӥ но 13-тӥ инвожо понна — 13-тӥ инвожое. 14-тӥ инвожоысен пенсиосты, пособиосты но мукет мерлыко тыронъёсты дышем радлыкъя сётъялозы. Банкъёс пыр пенсиосты сётон азьвыл пусъем дыръя мыноз. Тегъёс: Мерлык Ижкар Удмуртия пенсия Пенсифонд праздникъёс | Мерлык |
Анжелика Тихонова корреспондент Удмуртиысь Вавож ёросысь Жуё-Можгаын выль фельдшер-акушер пункт ужаны кутскиз. Отын татысь но Большая Можга гуртысь 281 адямиез чаклалоз. Со сярысь элькун тӧролэн но кивалтэтлэн пресс-службазы ивортэ. Калыклы эмъюрттэт сётонэз матэ карон – гуртъёсын улонэз умоятон ужын одӥгез одно ик быдэстоноез курон. Фельдшер-акушер пунктъёс гурт калыклэсь тазалыксэ утёнын, висисьёслы нырысетӥ юрттэт сётонын туж бадӟым инты басьто Александр Бречалов, Удмуртилэн тӧроезОзьы ик Удмуртилэн тӧроез нырысетӥ эмъюрттэт сётӥсь юртъёсты выльдон – Владимир Путинэн кичӧлтэм «Здравоохранение» йӧскалык ӵектослэн одӥгез валтӥсез ужпумез шуыса пусйиз. Эмъюрт 85 квадрат метр быдӟалаем. Отын вань кулэ луись арбериос, ужан тӥрлыкъёс вань ини. Али юртэ интернет пыртон ужпумез сэртто-пертчо, ужъёсты 2020-тӥ ар ӵоже быдэстозы. Тодэ вайытом, таяз арын Удмуртиын 88 ФАП пуктыны чаклало, со пӧлысь ньыльзэ - Глаз ёросын. Тегъёс: Тазалык Вавож Удмуртия тазалыкезутён лэсьтськон АлександрБречалов 100ар | Тазалык |
Майя Бывальцева Эмчилы синпелет пуктыны Ижкарын али 20 сюрс манет гинэ люкамын. Иворъёсъя «Удмуртия» агентстволы со сярысь ивортӥзы Ижысь эм кун академиысь коньдон бичанэз радъянъя комитетын. Синпелетэз академилэн интывылаз пуктыны чакламын. Но коньдон урод люкаське, вераз дышетсконнилэн ректорез Николай Стрелков. «Эмчиослэн уждунзы усиз, соин ик урод. 1-тӥ толшорысен, мон шуисько. Но нимлыко статистикаез учкиськод ке, соя Удмуртиын эмчи шорлыдын, 36 сюрс манет лэся, мон сямен, басьтэ ни. Но со озьы ӧвӧл. Кинлэн ке куинь поллы, мукетызлэн 10 сюрслы уждунэз кулэсмиз», — вераз Николай Стрелков. Со пусйиз, коньдон мылкыд карисьёс гинэ сёто, «кужмысь курыны, возьытэ вуттыны адямиосты уг яра». «Со милям пуш ужмы, вань пуш ужъёсмес ми асьме коже быдэстӥськомы, нокинлы ум вазиськиське. Тыршомы таяз радэ но. Синпелет одно ик луоз», — пусйиз ректор. 2018-тӥ арын эм академи кылдэм дырысен 85 ар тырмоз. Со дырлы синпелетэз пуктыны оско. Коньдон люкан азьланьтӥське. Со пумысен юанъёслы валэктонъёс сётыны быгатӥсь ӧнерчиослэн нимъёссы академилэн сайтаз пусъемын. Тодэ вайытом, тулыспалэ эм академи эмчилы синпелет пуктыны коньдон люканы кутскон сярысь ялӥз. Скульптуралэн кылдытӥсьёсыз — Виктор Овчинников но Геннадий Кутлубаев. Синпелет вань эмчиослэсь туссэс огазеялоз: чыртыяз фонендоскоп ошемын, чиньыосыз, хирурглэн сямен, кузьесь луозы. Лэсьтӥськонлы 3–4 миллион манет кулэ. Тегъёс: синпелет Ижыськунэмакадемия | Мерлык |
Майя Бывальцева Быдӟым Вормонлы 75 ар тырмонлы сӥзем юбилей медальёсты южтолэзь кутсконлы Удмуртиын 2 сюрс 100-лэсь трос адямилы сётӥзы ни. Со сярысь улосвыл тӧролэн но кивалтэтлэн пресс-службазы ивортэ. Котырес дырпуслы тупатэм медальёсты элькунысь ваньмыз Быдӟым Атыкай ожысь ветеранъёс басьтӥзы ни. Тодэ вайытом, «75 лет Победы в Великой Отечественной войне 1941-1945 гг» медалез Россилэн азьмуртэзлэн Владимир Путинлэн косэтэныз юнматэмын. Сое Быдӟым Атыкай ожысь ветеранъёслы, ож мышкын тыршемъёслы, быдэ вуымтэ дыръязы концлагерьёс шедемъёслы сёто. Удмуртиын данъетэз 11 сюрс адями басьтоз. Тегъёс: Мерлык Ижкар Удмуртия ВормонНунал ветеранъёс | Мерлык |
Константин Вознесенских Анжелика Тихонова корреспондент Россилэн лымшор но шор улосъёсысьтыз куд-ог аэропортъёсы самолётъёслэсь лобанзэс огдырлы дугдытонэз 7-тӥ оштолэзёзь азьланьтӥзы. Со сярысь Росавиацилэн пресс-службаез ивортӥз. Уретон 7-тӥ оштолэзьысь 3 час 45 минутозь (Москваысь дыръя) кужымаз луоз. Самолётъёс Анапае, Белгородэ, Брянске, Воронеже, Геленджике, Краснодаре, Курске, Липецке, Ростов-на-Дону каре, Симферополе но Элистае уз лобалэ. Россиысь авиакомпаниослы калыкез нуон-ваёнэз Сочиысь, Волгоградысь, Минеральные Водыысь, Ставропольысь но Москваысь аэропортъёсты уже кутыса радъяны ӵекто. Кунысь мукет аэропортъёс, калыккуспоосыз но, дышем радлыкъя ужало. Аэропортъёслэн но авиакомпаниослэн ужанрадлыказы воштӥськонъёс сярысь соослэн нимлыко сайтъёсысьтызы но мерлыко вотэсъёсысь огинъёсысьтызы тодыны луоз. Тодэ вайытом, Россиысь лымшор но шор улосъёсысь аэропортъёсы самолётъёс 24-тӥ тулыспалэ лобамысь дугдӥзы вал. Со дырысен сюбегатонэз кӧня ке пол выжтылӥзы ни. Тегъёс: Мерлык Удмуртия Россия самолёт | Мерлык |
Туспуктэм: УдмФИЦ УрО РАН Майя Бывальцева Удмуртиын «Удмурт кылын шонер гожъяськонъя кыллюкам (Шонер гожъяськонъя правилоосын)» кыллюкам потӥз. Сое Россиысь тодосъя академилэн Урал ёзэтысьтыз Эскеронъёсъя удмурт федерал центрлэн Историяя, кылъя но литературая удмурт институтысь кылосбур эскеронъёсъя ёзэтысь кылчиос но Удмурт кун универсиеттысь дышетӥсь Мира Самарова люказы. Со сярысь Центрлэн пресс-службаез ивортӥз. Кылем даур пумын кунлэн мер но экономика, лулчеберет улоназ трос воштӥськонъёс луизы. Соин валче кылъёсы, со пӧлын удмурт кылэ но, выль кылъёс, асэстэмъёс пыризы. Тросэз гожъясьёс но кылбурчиос произведениосазы ас вераськетъёссэс, мукет кылъёсысь кылъёсты кутыны, выль кылъёс кылдытъяны кутскизы, суро удмурт-англи кылъёсты кутыны ӧдъязы. Но соин ӵош удмурт кылын гожъяськон куронъёсты вунэтылӥзы, нош куд-ог кылъёсъя куронъёс но юнматымтэ на. Удмурт кылын шонер гожъяськонъя берлоез кыллюкам 2002-тӥ арын потӥз вал, отчы 30 сюрс пала кылъёс пыризы. Выль кыллюкамын 55 сюрс котыр кылъёс Шонер гожъяськонъя выль куронъёсты дасяку но кыллюкаме кылъёсты пыртыку удмурт кылысь воштӥськонъёсты но азинскон амалъёсты тырмыт лыдэ басьтыны тыршизы. Выль кыллюкам литературной удмурт кылэн огъя кабъёсыз вылэ берытскыны юрттоз. Со удмурт кылын шонер гожъянэз эскеронъя выльдэм программалы инъет луоз. Та кыллюкам эскерон вылысь поттэмын. Воно арын, ӵектонъёсты лыдэ басьтыса, кыкетӥ изданизэ поттыны чаклало. Тодэ вайытом, 2019-тӥ арын Удмуртиын ӟуч-удмурт кыллюкам поттӥзы. Тегъёс: удмурткыл Удмуртия | Дышетон но тодос |
Анжелика Тихонова корреспондент Ижкарысь школаосысь 24 классъёсты карантинэ ворсазы. Со сярысь шоркарлэн администрациезлэн пресс-службаез ивортӥз. Санитарно-эпидемиологической куронъёсъя классэз яке нылпи садысь группаез 20 процентэз пиналъёс висьыны усё ке карантинэ ворсало. Паласькись лек вирус инфекциен (ОРВИ) яке пуэдэн висьыны кутско ке – сизьым нуналлы, внебольничной пневмониен – 10 нуналлы, коронавирусэн – 14 нуналлы. Туннэ нуналлы Ижкарын укмыс школаосысь 24 классъёс но нылпи садъёсысь кык группаос карантинэ ворсамын. Тросэз ОРВИ но пуэд диагнозъёсын ворсамын, нылпи садысь огез группа гинэ коронавирус инфекциен черламен сэрен карантинэ потӥз. Кыказ школаосын внебольничной пневмониен одӥг-ог луись учыръёс шараямын Наталья Гвоздкова, Ижкар администрациысь дышетонъя управлениен кивалтӥсьКлассэз яке группаез дышетонъя огазеяськонлэн кивалтӥсезлэн пумкылъянэзъя карантинэ потто. Дышетскисьёсты дистанционной амалэн дышетсконэ выжто. Карантин коронавирус инфекциен сэрен ялӥзы ке, дышетон ужъюрт со сярысь Удмуртияя Роспотребнадзоре ивортыны но эпидеми вӧлмон пумит ужрадъёс ортчытыны кулэ. Тегъёс: Дышетон Ижкар висён карантин коронавирус школаос | Дышетон но тодос |
Майя Бывальцева 20-тӥ толшоре Дэбес ёросысь Тыловай черкогуртын лымылэсь кабъёс (фигураос) лэсьтонъя ньылетӥез усьтэм ёроскуспо фестиваль ортчиз. Кызьы вераз ивортодэтъя «Удмуртия» агентстволы интыысь клублэн кивалтӥсез Нина Перевозчикова, ужрад сюрс пала адямиез огазеяз. Туж шумпотыса ми калыкез пумитамы: творческой коллективъёсты но, скульпторъёсты но Балезино, Эгра, Шаркан, Вотка, Кез ёросъёсысь. Туэ туж трос художественной самодеятельностез быгатӥзы возьматыны. Скульпторъёс 11 команда вал милям туэ Нина Перевозчикова, Тыловайысь клублэн кивалтӥсезФестивалез улосчизылэн Геннадий Корепанов-Камскийлэн «Лымы тӧдьы» кырӟанэныз кутскиз. Тодмо удмурт крезьгурчилэн вордскем дырысеныз туэ 90 ар тырме, ужрадэз радъясьёс сое одно ик пусъёно кариськизы. Нина Перевозчиковалэн верамезъя, скульпторъёс 2 метр ӝуждалаем но одӥг метр пасьталаем лымы блокъёслэсь пӧртэм кабъёс лэсьтытозь, ульчаысь сцена вылын творчествоя коллективъёс маскара пӧртмаськон йылолъёсты возьматӥзы, нош нылпиос гурезьысь нискылазы, вожвылъяськизы. Артэ ик «Пань-пань – котэм нянь» площадка ужаз. Омырын шулдыръяськон сямен кылдэм кӧт сюманзэс куноос перепечен, табанен, пельнянен, ӝукен, «тыловай сямен чипсыен» - пичи гурт вылын пыжем картофкаен, пӧсь чаен буйгатӥзы. Скульпторъёс туж мыло-кыдо кабъёс лэсьтӥзы – перепеч, арганэн шудӥсь парсьпи, уробоен мотоблок, арслан, эмъясь но мукет. «Лымы Пог» фестиваль Тыловайын (2019 ар) 8 фото Нина Перевозчиковалэн верамезъя, черкогуртысь клуб азьын шулдыръяськон-шудонъёс толсурын кутско. Котькуд ар мар ке но выльзэ малпаны, кунооссэс паймытыны тыршо, туэ, кылсярысь, тюбингъёслэсь карусель пӧрмытӥзы. Туристической группаос, пиналъёс, туж ярато дӥнямы ветлыны. Эгра палась ми дӥнямы туэ ветлӥзы ини, Дэбес палась тани ветло. Шутэтскон нуналъёсы татын ялан калык - машинаен лыкто, нискылало. Ми солы копейка но ум басьтӥське, калыкез каллен кыскиськомы гинэ ай али. <…> Пиналъёс татчы ветло ке дӥнямы, соос шуо «милям кошкеммы но татысь уг поты», ми татын гинэ, пе, улысал, котькуд нунал, пе, татчы ветлысал Нина Перевозчикова, Тыловайысь клублэн кивалтӥсез2020-тӥ фестиваль нырысетӥ котырес лыдпуссэ - 5 арзэ пусъёз. Нина Перевозчикова 20 творчествоя коллективъёсты но 20 скульпторъёсы ӧтьыны быгатозы шуыса оске. Тыловайёслэн одӥг бадӟым сюлмаськонзы вань – клубзы куашкан калэ вуэмын. «Лымы Пог» фестиваль, оло, та ужпумез но сэрттыны-пертчыны, тӧрлыкъёслэсь саклыксэс кыскыны юрттоз. Тегъёс: Лулчеберет Туризм Дэбес Удмуртия фестиваль Тол лымы Удмуртиысьтуризм | Лулчеберет но туризм |
Туспуктэм: vk.com (ГГПИ им. Короленко) Майя Бывальцева 24-28 коньывуонэ Глазкарысь В. Г. Короленко нимо пединститут сӥзьметӥ ползэ ни NAUKA 0+ огъяросси фестивальлэн улосвыл площадкаез луоз. Со улсын дышетсконниын тодосъя но юыгдытонъя 20-лэсь трос ужрадъёс ортчозы. Со сярысь институтлэн «ВКонтатке» мерлыко вотэсысь огиназ ивортӥзы. Фестивальлэн ужанрадлыказ лекциос, мастер-классъёс, котырес ӝӧк сьӧрын кенешонъёс, экскурсиос. Соос тодосэз пӧртэм арлыдос адямиос пӧлын вӧлмытон, тодос но мерлык кусыпъёсты радъянлы, эскерон ужъёслэсь емышъёссэс возьматонлы сӥземын луозы. NAUKA 0+ фествиаль Россиысь 17-тӥзэ радъяське ни, кунъя площадкаослэн лыдзы 400-лэсь трос луэ. Тодэ вайытом, Ижысь гурт возёсъя кун академилэсь нимзэ воштӥзы, табере со Удмурт кун аграрной университет нимаськоз. Тегъёс: Удмуртия Глазкар Тодос ГГПИ | Дышетон но тодос |
Наталья Тетерина 3-тӥ куарусёнэ Ижкарын «Улон шапык» («Капля жизни») огъяросси акци ортчоз. Ивортодэтъя «Удмуртия» агентство Терроризмен нюръяськонын огкылысь луон нуналлы сӥзем ужрадъёсын анонс дасяз. 3-тӥ куарусёнэ: - 11 часын ожгарчиослы-интернационалистъёслы синпелет дорын «Улон шапык» акци ортчоз. Бесланын куинь нунал вутэк курадӟем заложникъёсты буре вайыса, ужрадэ пыриськисьёс киысьтызы вуэн будосъёсты кисьталозы; - 14 часын Калыкъёслэн эшъяськон юртазы терроризмлэсь курадӟисьёсты буре ваёнъя «Дружба народов – мир на планете» акци радъяськоз. Отын Надежда Курченколы сӥзем адӟытон усьтӥськоз, творчествоя коллективъёслэн возьматонъёссы, Надежда Курченко но Бесланын шимес учыр сярысь видеороликъёсты возьматон, «Тӧдьы тури» но «Тупаса улон писпу» мастер-классъёс ортчозы; - 19 часын Вормонлэн сквераз Ялан ӝуась тыл дорын «Свеча памяти» ужрад ортчоз. 6-тӥ куарусёнэ Терроризмен нюръяськонын огкылысь луон нунал улсын вир басьтонъя элькун станциын 9-ысен 12 часозь «Сёт вирдэ – уть улонэз» мерлыко акци радъяськоз. Тегъёс: Ижкар Терроризм Удмуртия Мерлык буреваён | Мерлык |
Майя Бывальцева Удмуртиын тазалыко сиён дасян рецептъёсъя «Тынад тазалыкед – тынад тэркыяд» («Твоё здоровье – в твоей тарелке») вожвылъяськон ялӥзы. Ужрадэ нимаз адямиос но огазеяськонъёс пыриськыны быгато. Со сярысь элькунысь Тазалыкез утёнъя министерстволэн пресс-службаез ивортэ. Вожвылъяськон Россилэн азьмуртэныз Владимир Путинэн кичӧлтэм «Демография» йӧскалык ӵектос но Удмуртиын Тазалыклэн арез улсын радъяське. Калыкез сюдӥсь огазеяськонъёс но калык пӧлын таӵе конкурс нырысьсэ ортчытӥське. Вожвылъяськонлэн ужпумез – элькунын улӥсьёслэсь тазалыко сиськон пала саклыксэс кыскон Удмуртиысь Тазалыкез утёнъя министерстволэн пресс-службаезНимаз адямиос пӧлын вожвылъяськонлэн номинациосыз: – школа азьын устоез ӵукна сиён: – пӧсь сиён (шыд): – пайдалыко десерт. Пыриськыны быгато 16 арес но солэсь бадӟым адямиос. Калыкез сюдон удысысь огазеяськонъёс пӧлын вожвылъяськонлэн номинациосыз: – кӧт тырмон ӵукна сиён: – шонер нуназеян (шыд, кыкетӥез сиён, юон); – капчи ӝыт сиён. Котькуд номинациын 3 призовой интыос чакламын. Вожвылъяськон кык люкетэз ортчоз – заочной но очной амалъёсын. Вормисьёсты 15-лэсь трос кузьымъёс возьмало. Рецептъёсты 30-тӥ гудырикошконозь сётыны кулэ Вормисьёсты нимысьтыз ӧри быръёз – пыктосъёсъя, сюлэм, лулсэр висёнъёсъя ӧнерчиос, диетологъёс, энодокринологъёс. Заочной люкетлы йылпумъянъёс 2-13 куарусёнэ лэсьтозы. Нимаз адямиос пӧлын йылпумъян люкетэз но вормисьёсты пусъён 9-тӥ коньывуонэ ортчоз, огазеяськонъёс пӧлын – 16-тӥ коньывуонэ. Вожвылъяськонлэн куронъёсыз сярысь, озьы ик ку но кытчы келяно рецептъёсты, элькунысь тазалыкез утёнъя министерстволэн сайтысьтыз рос-просгес тодыны луоз. Тегъёс: Мерлык Тазалык Удмуртия вожвылъяськон сиён-юонъёс | Тазалык |
vk.com (УДМУРТ КЕНЕШ official) Анжелика Тихонова корреспондент 0+ 6-тӥ южтолэзе «Удмурт Кенеш» огазеяськон вань мылкыд карисьёсты «Тол келян» празднике ӧте. Ужрад Ижкарысь Кызьпу арамаын 13 часын кутскоз. Со сярысь огазеяськонлэн пресс-службаез ивортӥз. « Эшъёс, капчи мылкыдын пумиталом тулысэз! Перепеч сиём, шулдыръяськом, кырӟалом-эктом! » «Удмурт Кенеш» огазеяськонлэн пресс-службаез Праздник улсын удмурт кырӟан-эктонъёс, шудонъёс, ӵошатсконъёс луозы. Калыкез «Чильтэр», «Задор мылкыд», «Инвожо», «Ӟардон» ансамбльёс, лулчеберетъя колледжысь арганчиос, Йӧскалык прессалэн юртысьтыз но Кузебай Герд нимо гимназиысь ӧнерчиос, кылбурчи Оксана Бисар шулдыртозы. Тегъёс: тулыс праздникъёс УдмуртКенеш Удмуртия Ижкар | Мерлык |
Анжелика Тихонова корреспондент Удмуртилэн тӧроез Александр Бречалов коронавируслэсь йӧназ. Со сярысь со «Единая Россия» партилэн праймеризаз вормемъёсын пумиськонын ивортӥз. Мон тӥледлы шумпотыса верало. Мыным коронавируслы эшшо одӥг тестэ вуиз. Со висёнэ ӧвӧл шуыса возьматӥз Александр Бречалов, Удмуртилэн тӧроезАлександр Бречаловлэн куинь тестъёсыз коронавирусэз ӧвӧл шуыса возьматӥзы. Эмчиос зэматӥзы, элькунлэн тӧроез йӧназ. Кивалтӥсьлэн висёнэз капчиен ортчиз, со эмчиослэсь вань косонъёссэс быдэсъяз. Висён вакытаз уж интыяз, быдэсак ассэ ачиз нимаз висъяса улӥз. Тодэ вайытом, Александр Бречалов коронавирусэн черламез сярысь 27-тӥ куартолэзе ивортӥз вал. Тегъёс: Тазалык Ижкар Удмуртия коронавирус АлександрБречалов | Тазалык |
Туспуктэм: t.me/elvira_pinchuk Наталия Сильвестрова Красногорск ёрос эмъяськонние выль маммограф но интызэ вошъясь эм огъет вуизы. Техникаез «Здравоохранение» йӧскалык ӵектос улсын басьтӥзы. Со сярысь улосвыл кивалтэтлэн тӧроезлэн воштӥсез Эльвира Пинчук телеграм-каналаз ивортӥз. ПАЗ машина вылын флюмамм огъетэн кыдёкысь гуртъёсы поталозы. Со асьме кунын лэсьтэм лыдпусо тӥрлыкен ванё каремын, пушказ эмчилы но лаборантлы компьютерен ужан интыос радъямын. Выль эм огъетын одӥг дыре кык эскерон – флюорография и маммография – ортчытъяны луоз, нуналаз 60-лэсь трос адямиез чакланы быгатозы. Тодэ вайытом, Воткае интызэ вошъясь выль флюорограф басьтӥзы. Тегъёс: Тазалык эмъяськонниос тӥрлык Красногорск Удмуртия | Тазалык |
Майя Бывальцева Ижкарын дышетон юртъёслэсь 2020-2021 дышетскон арлы дасьлыксэс эскеронъёсты йылпумъязы, ваньмыз пиналъёсты пумитаны дась. Со сярысь кар администрацилэн пресс-службаез ивортӥз. 1-тӥ куарусёнэ 83 школаос но ватсаса тодон-валанъёс сётӥсь 13 ужъюртъёс пиналъёслы ӧсъёссэс усьтозы Эскеронъёс дыръя дышетсконниосысь тылпулэсь утиськон, шуныт но ву сётон сӧзнэтъёсты, сиськонниосты, спортзалъёсты, эсэплыко ужкагазъёсты чаклазы. Нимысьтыз саклык Роспотребнадзорлэсь куронъёссэ быдэсъянлы висъязы. Котькуд школаын омырез чылкытатӥсь, йӧтскылытэк температураез мертан арбериос, антисептиклы дозаторъёс луыны кулэ. Тодэ вайытом, азьвылгес карлэн тӧроез Олег Бекмеметьев гудырикошконлэн берпуметӥ арняяз Ижкарысь ваньмаз школаосын рос-прос утялскон ужъёс ортчытозы, тӧлатон решёткаосты сузялозы шуыса вераз вал. Тегъёс: Дышетон Ижкар Удмуртия пиналъёс школаос | Дышетон но тодос |
Анжелика Тихонова корреспондент 28-тӥ южтолэзьысен 5-тӥ оштолэзёзь Удмуртиын вань ресторанъёс но кафеос ворсаськозы. Со сярысь 27-тӥ южтолэзе журналистъёслы элькунлэн тӧроез Александр Бречалов вераз. Кафеосты, ресторанъёсты, баръёсты, мукет сиськон интыосты ворсаськом. Дистанционно вузкарисьёсты, сиёнэз доре нуон понна дасясьёсты сяна, соос ужаны быгато Александр Бречалов, Удмуртилэн тӧроезВузкарон центръёс, кытын сиён-юонэн магазинъёс, нуналмысь кулэ луись вузъёс, аптекаос вань, ужалозы. Но отысь мукет ёзэтъёс ворсаськозы. Соос пӧлын кинотеатръёс, фудкортъёс, дӥськутэн магазинъёс, шудон интыос, нылпиослы висъетъёс но мукет магазинъёс, озьы ик фитнес-клубъёс. Ми ваньзэ ворсаськом, эмъюртъёсты сяна, соос пӧлын частнойёсыз но. Соос ужаны кулэ. Нокыӵе шулдыръяськон ужрадъёс милям уз луэ. Таяз арняе нокыӵе ужрадъёс уз луэ, нош бӧрысь ми куронъёсты 50 адямиозь кулэстом, вал 500 адямиозь Александр Бречалов, Удмуртилэн тӧроезТодэ вайытом, азьвыл ресторанъёс но кафеос 20 часозь ужалозы шуыса чаклазы вал. 27-тӥ тодмо луиз, Удмуртиын эшшо кык адямилэсь коронавирус инфекциен шараязы. Тегъёс: Ижкар Удмуртия коронавирус тазалыкезутён вузкарон сиён-юонъёс АлександрБречалов | Мерлык |
Туспуктэм: vk/com (ЦИК Удмуртской Республики) Майя Бывальцева Удмуртиын быръёнъёсъя 24 участокъёсын Брайль шрифтэн трафаретъёс луозы. Соос ляб адӟись но адӟисьтэм бырйисьёслы кулэ. Со сярысь элькунысь Быръёнъёсъя валтӥсь ӧрилэн пресс-службаез ивортӥз. Ӧри юнатӥз, сыӵе участокъёс Ижкарысь котькуд ёросын, Воткаын, Глазкарын, Можгаын, Сарапулын, Эгра, Кизнер, Шаркан, Якшур-Бӧдья ёросъёсын луозы. Со сяна, ляб адӟисьёс понна вань участокъёсын быръёнъёсы пыриськись кандидатъёс но политика партикаос сярысь ивортодэт бадӟым шрифтэн гожтэмын луоз. Тодэ вайытом, Удмуртиын улосвыллы тӧроез но Кун Кенеше депутатъёсты быръёнъёс ортчозы. Куара сётон 9-11 куарусёнэ мыноз. Тегъёс: Удмуртия быръёнъёс Быръёнъёсъяӧри Ижкар сӧсыръёс | Мерлык |
Майя Бывальцева Анжелика Тихонова корреспондент 2022-тӥ арын Бадӟым удмурт диктантэз оглом 2 сюрс 943 адями гожтӥз. Со пӧлысь 700 котырез – текстэз радио пыр лыдӟем улсын. Со сярысь радъясьёсыз ивортӥзы. Туэ «Бадӟым удмурт диктант» ужрадэ пыриськисьёс пӧлын тужгес пиналъёсыз Ижкарысь, Башкортостанысь но Татарстанысь 7 аресъем вить пиналъёс луизы. Нош тужгес арлыдоосыз – Балезино ёросысь 85 аресъем кык нылкышноос. Диктант гожтӥсьёслэсь ужъёссэс Удмурт кун университетысь Удмурт кылосбуръя, финно-угроведениея но журналистикая институтысь дышетӥсьёс учкизы. Туннэ нуналлы (ужъёс ӧжыт гинэ ваньмыз эскеремын ӧвӧл на) 92 адями диктантэз янгыштэк гожтӥз но 100 балл басьтӥз. Нялтас вераса, кылем арын ужзэс 100 баллы гожтӥсьёс 50 кузя вал. Радъясьёс пусйизы, текст пӧртэм арлыдо адямиослы пӧртэм сямен сётӥське. Кылсярысь, покчиослы но арлыдоослы со шуггес потэ. Соин ик азьланяз, луонлык луиз ке, текстэз арлыдъёсты чакласа пӧртэм сямен дасялозы, оло. Пусъём, акция 2-тӥ оштолэзе ортчиз. Диктантэз Удмуртиын нимысьтыз дасям 125 интыосын но Россиысь мукет улосвылъёсын радъям 30 площадкаосын гожтӥзы. Со сяна, текстэз «Мынам Удмуртие» радиоын но «Удмуртия» телеканалын меӵак эфирын лыдӟизы. Пыр-поч йылпумъянъёсты 16-тӥ куартолэзе акцилэн нимлыко сайтаз шараялозы. Отын ик текстэн тодматскыны, баллъёсты тодыны но сертификат басьтыны луоз. Тодэ вайытом, 2021-тӥ арын Бадӟым удмурт диктантэз 1 сюрс 504 адями гожтӥз вал. Туэ диктантлы текстэз кылбурчи, кылысь кылэ берыктӥсь, «Кенеш» журналлэн валтӥсь редакторез Анастасия Шумилова дасяз. Тегъёс: Бадӟымудмуртдиктант Удмуртия удмурткыл удмуртъёс Ижкар | Мерлык |
Майя Бывальцева Удмуртилэн кунлыкезлы 100 ар тырмонлы сӥзьыса, элькунысь йӧскалык политикая министерство но ивортодэтъя «Удмуртия» агентство ваче вылысь «Удмуртилэн ошмесъёсыз» («Родники Удмуртии») ӵектос малпазы. Отын котькуд адями ачиз яке ӵыжы-выжыез сярысь вераны быгатэ. Удмуртия ошмесъёсын узыр луэ шуыса кемалась тодмо ни. Но элькунлэн валтӥсь «ошмесъёсыз» - со адямиос. Котькуд семьялэн паймымон историосыз вань, кудъёсыз дуно арбериос кадь выжыысь выжые утисько. Одӥгъёсыз кемалась кылдӥзы но дауркылъёслы пӧрмизы ни, мукетъёсыз али гинэ вал кадь. Но ваньзы соос огкадь дуноесь. Угось ӵапак сыӵе пичи учыръёслэсь, тодэ ваёнъёслэсь но огшоры адямиослэн адӟонъёссылэсь Ошмесо шаерлэн бадӟым историез кылдэ Ӵектосэз кылдытӥсьёс Историосты кызьы ӟуч, озьы ик удмурт кылын гожтыны луэ Ивортонъёсты rodniki.udmurt.media сайтын ватсаны, udmurt@udmurt.media электрон почтае келяны, озьы ик ивортодэтъя «Удмуртия» агентстволэн «ВКонтакте» мерлыко вотэсъёсысь огиназ гожтыны луэ. Тужгес тунсыкооссэ rodniki.udmurt.media сайтысь адӟыны луоз. Тегъёс: Мерлык Удмуртия удмуртъёс Удмуртилэнкунлыкезлы100ар 100ар | Мерлык |
Туспуктэм: Татьяна Пунгина Майя Бывальцева Татьяна Пунгина Дэри ёросысь Ягул черкогуртын 500 интылы чаклам куинь этажъем школаез пуктон ужъёсты быдэстӥзы. Гостройнадзор лэсьтӥськон ужкагазъёсты кинюртӥз, юртэз уже кутыны лэзён вань, та дыре лицензи басьтон мынэ. 12-тӥ тулыспалэ школае Удмуртиысь кивалтэтлэн тӧроез Ярослав Семёнов но журналистъёс вуылӥзы. Выль юртын 20-лэсь трос дышетон классъёс, спортъя но актовой залъёс, сиськонни. Ветлыны шугъяськись пиналъёс понна пандусъёс, лифтъёс, нимысьтыз педло ветлонъёс, спортзалын кылиськон-дӥсяськон но гылтӥськон висъетъёс лэсьтӥзы. Озьы ик кышкыттэмлыкъя сӧзнэт радъямын: турникетъёс, металлодетекторъёс, юрт пушез но азбарез чаклась видеокамераос. Школаын дышетон 2024-тӥ арын 11-тӥ южтолэзе кутскоз. Фото: Татьяна Пунгина « Объектлы кулэлык туж бадӟым, угось со Ягул школалэсь нырысетӥ корпуссэ бушатыны юрттоз. Али 390 интылы чаклам школаын 1 сюрс 400-лэсь трос пиналъёс дышетско. Со Ягулысь гинэ пиналъёс ӧвӧл, эшшо бускель вить гуртъёсысь но 32 коттедж посёлокъёсысь дышетскисьёс – 900-лэсь трос пиналъёсты нулло » Ярослав Семёнов, Удмуртиысь кивалтэтлэн тӧроез Ягул школалэн кыкетӥ корпусаз 5-11 классъёсысь 700 пиналъёс дышетскозы, начальной школа нырысетӥ корпусэ кылёз. « Татын инженерной класс усьтэмын луоз. Али милям 11 кадет классъёсмы, кадет движение азинтӥськоз. Ӵошатсконъёслы дасяськон понна но ожгар ужъя кутскон тодонлык басьтон понна военизированной полоса лэсьтыны малпаськом. Театр мастерскоез, медиацентрез азинтыны чакласьком » Ирина Ларионова, Ягулысь шоръёзо школалэн кивалтӥсез Тодэ вайытом, школаез 2020-тӥ арын пуктыны кутскизы. Ужъёсты Росси азьмуртэн кичӧлтэм «Образование» йӧскалык ӵектосъя нуизы. Ватсалом, 2024-тӥ арын Дэри ёрсоысь Пыӵанка гуртын пуктӥськись школаез усьтыны чакламын. Тегъёс: Удмуртия школаос Дэри лэсьтӥськон йӧскалыкӵектосъёс | Лэсьтӥськон |
Майя Бывальцева Улосвыллэн тӧроез Александр Бречалов Удмуртилэн кунлыкезлы 100 ар тырмонэз пусъёнлы дасяськонъя ужась группалэсь кенешонзэ ортчиз. Пумиськон 6-тӥ куарусёнэ ортчиз, ивортэ элькун тӧролэн но кивалтэтлэн пресс-службазы. Чаклам ужрадъёсын йӧскалык политикая министр Лариса Буранова тодматӥз. Солэн верамезъя, котырес лыдпуслы сӥзем ужрадъёс быдэс элькунын но солэн палэназ ортчозы. Юбилеез пусъёнлы кутскон сётозы 2019-тӥ арын 4-тӥ шуркынмонэ Глазкарысь «Глазов-арена» йӧ дворецын, отын «#Удмуртия огазея!» («#Удмуртия объединяет!») театр шоу ортчоз. Собере эстафетаез улосвылысь мукет муниципал кылдытэтъёс кутозы. Соку ик «Мон яратӥсько Удмуртиез» («Я люблю Удмуртию») калык фильмез снимать карыны кутскозы. Валтӥсь ужрадъёс пӧлы пырозы: «ДаУР!» элькун ӵектос. Со улсын 100 адямиос, 100 интыос но 100 ужрадъёс быръемын луозы, кудъёсыз 100 арскын Удмуртилэсь историзэ кылдытӥзы. Ӵектос 2019-тӥ арын 4-тӥ шуркынмонэ кутскоз но 2020-тӥ арын 4-тӥ шуркынмонэ йылпумъяськоз. Ар ӵоже ужрадъёс элькунысь вань каръёсын но ёросъёсын ортчозы; вормонъёсты адӟытон - «Ледовое ЭКСПО Удмуртии»; кар вӧлметъёсын мобильной адӟытонъёс – «Элькунлэн архивъёсыз»; интерактивной мер ужрад - «Удмуртилэн ошмесъёсыз: сю аръем сюреслэн пичи историосыз»; Удмуртилэн нуналъёсыз Россиысь улосвылъёсын; Удмурт лулчеберетъя центрез пуктон; лулчеберетъя но спортъя ужрадъёс, соос пӧлы пырозы цирк искусствоя калыккуспо фестиваль, «П. И. Чайковскийлэн вордскем шаераз» фестиваль, йӧскалык театръёслэн фестивальзы, «Брангурт фестиваль», Вань удмуртъёслэн ӧтчамзы, уянъя но ыбылӥськонъя ӵошатсконъёс но мукетыз. Быдэс афишаез 2019-тӥ арысь 1-тӥ пӧсьтолэзьлы кылдытозы. Александр Бречалов вань ужрадъёсты рос-прос дасяны куриз. Озьы ик лэсьтӥськон пумысен чакланъёс сярысь мылкыдзэ вераз. Удмурт лулчеберетъя центр одно ик кылдыны кулэ. «100 ар тырмонлы вуттэммы потэ ке, ужъёс 19-тӥ арын кутскыны кулэ», - шуиз элькунлэн тӧроез. Озьы ик пусйиз, кунлыклэн 100 арез – со нырысь ик адямиос но ужрадъёс. Нимысьтыз саклык висъяны кулэ адямиослы, кин кылдытӥз, кин бадӟым уж лэсьтӥз. Пӧртэм арлыдъем адямиос понна ӟечлыко контент лэсьтоно, сое учкыны каньыл мед луоз. Быдэс кунлы тодмо муртъёс сярысь гинэ ӧвӧл, ёросъёсын но, каръёсын но нокинэ вунэтоно ӧвӧл Александр Бречалов, Удмуртилэн тӧроезӴектэм ужанрадлык пумысен аслэсьтыз мылкыдзэ вераз Удмуртилэн дано кунмуртэз, ужась группалэн тӧроезлэн воштӥсез Валентин Тубылов. «Вань ӵектон ёросъёсын ужрадъёслы бадӟымгес саклык висъяны, соосты быдэстонэ огшоры адямиосты кыскыны. <…> Со Удмуртиын улӥсь котькуд кунмуртлэн праздникез, со соин данъяськыны кулэ, ми ваньмы удмурт кунлыкез нуллӥсьёс луиськомы», - вераз со. Кенешонлы йылпумъянъёс лэсьтыса, Александр Бречалов вань дэмлам ужрадъёсты нимаз ӵектосъёсы висъяны но партнёръёслэсь но фондъёслэсь коньдон кыскон бордын ужаны куриз. Тегъёс: Мерлык Ижкар Удмуртия Глазкар праздникъёс АлександрБречалов Удмуртилэнкунлыкезлы100ар | Мерлык |
Туспуктэм: Руслан Нуриахметов Наталия Сильвестрова Ижысь Шор карлудысь йӧ карез таяз арын ӟуч калык выжыкылъёсъя лэсьтозы. Со сярысь карлэн тӧроез Дмитрий Чистяков Удмуртиысь Улосвылэн кивалтон центрлэн меӵак эфираз ивортӥз. Али йӧ карлэн учкетэз (концепциез) бордын ужало. Озьы ик выль ар программа дасяло. « Йӧлэсь арка туэ тылъёсын луоз, али сое каре ваё ни. Туспуктэм лэсьтыны эшшо кӧня ке выль интыос кылдозы. Тыл конструкциосын югдытом, котькуд ар соосты ватсалом. Со тыл конструкциос азьланяз мукет мерлыко интыосы выжыны быгатозы, карлэн мукет ёросъёсаз улӥсьёслэн выль ар мылкыдзы ӝутскоз. Оглом вераса, праздниклэн учкетэз сыӵе ик. Толсурлэн шорозяз кызэз быдэсак пуктозы » Дмитрий Чистяков, Ижкарлэн тӧроез Тодэ вайытом, выль ар кызэз Шор карлудын шуркынмонлэн шораз пуктыны кутскизы. Ватсалом, 2022-тӥ арын йӧ карез Буян шормуӵ кадь лэсьтӥзы. 2021-тӥ арын сое «12 месяцев» выжыкыллы сӥзизы. Тегъёс: Выльар Шорплощадь Ижкар Удмуртия | Мерлык |
Майя Бывальцева Татарстанын парсьёслэн африкан чумаенызы югдур секытгес луиз ке, Удмуртиысь контрольно-пропускной пунктъёс уен-нуналэн ужанэ выжыны быгатозы. Элькунын та кышкыт черлэсь утиськон ужрадъёслы сӥзем кенешонын со сярысь вераз улосвылысь ветеринарияя валтӥсь управлениысь ёзэтлэн кивалтӥсез Андрей Белоцерковский. «Ми дорозь, Удмурт Элькунлэн кунгожъёсыз дорозь, кӧня ке гинэ ёросъёс кылизы. Соин валче, висён алянэз возён вылысь, кенешонъёс ортчытэмын, куронъёс сётэмын, ватсаса ужрадъёс кутэмын, милям ёзэсэнымы радъям постъёс усьтэмын. Со Пичи Пурга, Алнаш ёросъёс. Отын котькуд нунал дежурство нуо, учыръёсты шараяло, транспортэз ӝегато», — вераз ветеринарияя валтӥсь управлениысь ёзэтлэн кивалтӥсез. Андрей Белоцерковскийлэн верамезъя, али дежурство нуназелы гинэ радъямын, но луны быгатоз уен-нуналэн. «Татарстанын югдур секытгес луиз ке, ми уен-нуналэн ужано луомы», — пусйиз ёзэтлэн кивалтӥсез. Висён вӧлмон улосвылъёсысь сӥль, пудо вордон удысын поттэм вузъёс но пудо сиён ваён учыръёс КПП-ын пусъемын ни. Тодэ вайытом, Пичи пурга ёросын Татарстанэн кунгож дорын КПП коньывуонлэн кутсконаз кылдӥз. Тегъёс: Мерлык Ижкар Удмуртия ПичиПурга Алнаш ветеринария | Мерлык |
Туспуктэм: vk.com (Сергей Юрин) Наталия Сильвестрова Пичи Пурга ёросын кыкетӥзэ роботизированной фермаез усьтӥзы. Со сярысь ёрослэн тӧроез Сергей Юрин «ВКонтакте» мерлыко вотэсысь бамаз ивортӥз. 140 йыр пудолы чаклам гидэз Кабыста гуртысь «Югдон» гурт возёсын пуктӥзы. Фермае кык йӧл кыскон аппарат пуктӥзы. Выль гид 80 миллион манет тыр усиз Сергей Юрин верамъя, таяз арняе фермае 50-60 скалэз пыртозы. « Скал сюдон но кыскон ужъёс быдэсак автоматизировать каремын. Со киын секыт ужлэсь палэнскыны но ужлэсь пайдалыксэ будэтыны юрттоз. Робот-дояръёсты кутыса, ми тросгес но ӟечлыкогес йӧл басьтыны быгатомы, озьы ик асдуныз но кулэсмоз шуыса оскиськом » Федор Верёвкин, «Югдон» гурт возёслэн кивалтӥсез Со сяна возёсын 180 йырлы кунян гид усьтӥзы. Татын кутькуд кунянэз нимаз боксъёсын возё. Тодэ вайытом, Пичи Пурга ёросын нырысетӥзэ роботизированной фермаез «Родина гурт» возёсын усьтӥзы. Та нуналъёсы Кез ёросысь возёсын 152 йырлы пудо гид ужаны кутскиз. Тегъёс: ПичиПурга пудовордон Технологиос гуртвозёс Удмуртия | Гурт возёс |
Анжелика Тихонова корреспондент 4-тӥ куарусёнэ Удмуртиысь школаосы нырысетӥ классэ мынэм 23 сюрс пала пиналъёс Ижкарысь циркын нимысьтыз возьматонъёс кутскизы. Со сярысь элькун тӧролэн но кивалтэтлэн пресс-службазы ивортэ. Улосвыл кивалтэтэн радъяськись сяме пырем возьматонъёсы туэ одӥг но ӝыны сюрслы тросгес пиналъёс вуылозы. Цирке люкаськем пиналъёсты Удмуртиысь дышетонъя но тодосъя министр Светлана Болотникова пумитаз. Туж потэ, та синмаськымон циркамы ортчытэм паймымон нунал улытозяды тодады мед кылёз шуыса. Сӥзисько тӥледлы быдэс дышетскон ардэс капчи мылкыдын ортчытыны, выль тодон-валан басьтыны но анай-атайёстэс шумпоттыны Светлана Болотникова, Удмуртиысь дышетонъя но тодосъя министрПиналъёсты шулдыр клоун шулдыртоз, омырын лобась гимнастъёс паймытозы, дышетэм валъёс но пуныос шумпоттозы. Удмуртиысь нырысетӥ классэ мынэм пиналъёс циркын 17 фото 4-9 куартолэзе пиналъёс понна 15 возьматонъёс ортчозы. Ёросъёсысь но мукет каръёсысь вуись пиналъёсты пӧсь сиёнэн утялтозы, ваньзылы кынтэмйӧл кузьмалозы. Гуртъёсысь но мукет каръёсысь дышетскисьёсты Ижкаре кун автоинспекциын ужасьёс чаклам улсын школа автобусъёсын вуттозы Светлана Болотникова Удмуртилэн кивалтэтэз азьланяз но та ӟеч сямез азинтоз шуыса оскытӥз. Пусъём, нырысетӥ классэ вамыштӥсьёслы ужрад туж 17-тӥзэ радъяське ини. Со дыр ӵоже цирке 270-лэсь ятыр пиналъёс вуылӥзы. Тегъёс: Дышетон Ижкар Цирк Удмуртия нылпиос Мерлык СветланаБолотникова | Мерлык |
Майя Бывальцева Таяз арняе Удмуртиын куазь жобалоз, температура -5 градусысен +6 градусозь «ӟечыралоз». Со сярысь улосвыл Гидрометцентрлэн пресс-службаез ивортӥз. Арня пумозь Удмуртиын пӧртэм кужымен зор-кот усёз, тужгес шӧдскымонгес 28-тӥ коньывуонэ луоз но 29-тӥ коньывуонэ потон уйинозь возиськоз Удмуртиысь Гидрометцентрлэн пресс-службаезВуоно уйин сюресъёс вылын куд-ог интыын гылыт лымы, йӧвалег луоз. Пеймытэн -5 градусозь, югытэн +6 градусозь возиськоз. Уйпал ёросъёсын кот лымы усёз. 28-тӥ коньывуонэ потон уе Удмуртилэн бадӟым люкетаз котлы лымы усёз. Ӵукна но нуназе быдэс элькунъя зороз. Уйин 0…-3, нуназе +1…+6 градус луоз. 29-тӥ коньывуонэ потон уе зороз но лымыялоз, нуназе зор-кот усьыны кулэ ӧвӧл. Температура шуак лэзькоз, сюресъёс вылын йӧвалег кылдоз. Уйин но нуназе 0…-5 градус возиськоз. Нарысь-валысь чакланъёсъя, шутэтскон нуналъёсы температура ӝутскоз. Тегъёс: Ижкар Удмуртия куазь лымы сӥзьыл | Инкуазь |
Григорий Фомин Анжелика Тихонова корреспондент 2022-тӥ арын Сарапулын оглом 3,512 иськем кыстӥськись сизьым сюрес люкетъёсты тупатъялозы. Ужъёсты «Кышкыттэм ӟечлыко сюресъёс» йӧскалык ӵектос улсын нуозы. Со сярысь элькун тӧролэн но кивалтэтлэн пресс-службазы ивортӥз. Одӥгез 226 метръем сюрес люкет Гагарин нимо ульчаын тупатъямын луоз – Карл Маркс нимо ульча дорысен Азин нимо ульча дорозь. Лэсьтоно люкет вакчи гинэ ке но, отӥ трос машинаос ветло. Со карысь кык валтӥсь ульчаосты герӟа, отын пӧртэм вузкарон предприятиос интыясько. Нош кылемзэ куать сюрес люкетъёсты Южной микрорайонын лэсьтозы. Отын кык бадӟым промышленной предприятиос, лулчеберетъя юрт, спортъя центр, кык шор ёзо школаос, исскусствоосъя школа, бассейн, стадион, нылпи садъёс интыясько. «Тупатъяно сюресъёсты бырйыкумы ми нырысь ик ӧнерчиослэн пумкылъянъёссэс лыдэ басьтӥм. «Южный» микрорайонысь сюресъёсты кема аръёс ӵоже ӧз лэсьтылэ, гопъёсты гинэ ворсаллязы. Соин ик калыклэсь но трос ӝожтӥськонъёс но тупатъяны куронъёс вуылӥзы» Виктор Шестаков, Сарапуллэн тӧроез Лэсьтӥськон ужъёс Ленинградской, Электрозаводской, Молодёжной ульчаосысь сюрес люкетъёсын мынозы, нош Фурманов, Жуковский но Фрунзе нимо ульчаосысь сюресъёсты быдэсак тупатъялозы. Оглом 3,286 иськем сюресъёсты выльдозы. Озьы ик микрорайонын пыдын ветлон сюресъёсты но тупатъялозы. Пусъём, Удмуртиын одӥг микрорайонысь ӧжытэзтэк вань сюресъёсты выльдыны луонлык сётӥсь уж борды котыр ласянь басьтӥськон амал нырысьсэ кутӥське. Нялтас вераса, 2019-тӥ арысен Сарапулын йӧскалык ӵектос улсын оглом 14,8 иськем мында 20 сюрес люкетъёсты выльдӥзы ини. Тодэ вайытом, 2022-тӥ арын Удмуртиын йӧскалык ӵектос улсын 170 иськемлэсь трос сюресъёсты тупатъялозы. Тегъёс: сюресъёс тупатъянужъёс Сарапул Удмуртия | Авто |
Майя Бывальцева Праздник нуналъёсы Удмуртиын эрикрадэз утёзы кунпуш ужъёсъя министерствоысь но Росгвардиысь 1 сюрс пала ӧнерчиос, озьы ик возьмаськись огазеяськонъёслэн ёзчиоссы, дружинникъёс но казакъёс (250-лэсь трос адями). Со сярысь тодмо луиз терроризмлы пумитъяськонъя ӧрилэн но оперативной штаблэн 7-тӥ инвожое ортчем кенешоназы, ивортэ элькунысь тӧролэн но кивалтэтлэн пресс-службазы. Куд-ог объектъёсын кышкыттэмлыкъя куронъёсты кужмоятӥзы Россилэн нуналэзлы сӥзем ужрадъёс азьын гинэ ӧвӧл, кунын Конфедерацилэсь Кубоксэ ортчытон вакытлы но. «Вуоно ужрадъёслэн кыӵе инты басьтэмзы сярысь тодэ вайытон мултэс. Ужранрадлыкъёсты, куронъёсты сяна, тодын возьыны кулэ Санкт-Петербургез. Асьмеос лэсьтыны кулэ ваньзэ, сыӵе югдуре медаз шеде шуыса», — пусйиз Удмуртилэн тӧроезлэсь ужзэ быдэсъясь Александр Бречалов. Али улосвылын авиа-, авто-, чугун сюрес но ву транспортын чаклан кужмоятэмын, паспорт но миграци режимъёс чурытгес каремын. 12-тӥ инвожое элькунын Россилэн нуналэзлы сӥзем ужрадъёс ортчозы, отчы 80 сюрслэсь трос адями пыриськоз. Ижкарын праздникъёс куинь нунал кыстӥськозы — 10–12 инвожое пусйиськозы Азбарлэн нуналэз, Ёрослэн нуналэн но Карлэн нуналэз. Тегъёс: Мерлык Ижкар Удмуртия кышкыттэмлык АлександрБречалов | Мерлык |
Майя Бывальцева 2018-тӥ арын нырысетӥ паларын Ува ёросысь кык семьяын кыктоос вордскизы. Кылем арын та дыр ӵоже ик таӵе учыръёс ӧй вал. Со сярысь ивортодэтъя «Удмуртия» агентстволы вераз ёрос администрациысь ЗАГС ёзэтлэн кивалтӥсез Наталья Калашникова. Куать толэзь ӵоже Ува ёросын 203 нылпи вордскиз — 107 нылъёс но 96 пиос (кылем арын та дыр ӵоже ик 226 вордскемъёс пусъемын вал). 28,6 процентаз семьяосын нырысетӥ нылпизы вордскиз, 36,5 процентаз — кыкетӥез, 24,1 процентаз —куинетӥез. Мукетаз семьяосын ньылетӥ, витетӥ но кыказ куатетӥ нылпизы кылдӥз. Наталья Калашниковалэн верамезъя, вордскемъёс, улонысь кошкемъёс сярысь, ӧжытгес пусъемын. Но ар пумозь югдур тупатскыны быгатоз. Кылем арын ӝыны ар куспын тоже ӧй вал. Но аръя тупатскиз, вордскемъёс 108 адямилы тросгес луизы Наталья Калашникова, Ува ёрос администрациысь ЗАГС ёзэтлэн кивалтӥсезУва ёросын пиосты ӵемгес нимазы Александр, Егор, Максим Иван, Евгений, Матвей. Нылъёсты — Виктория, Анна, Алиса, Дарья, Мария, Ксения, Арина, Валерия, Кира, Ульяна. Шур пумиськылӥсь нимъёс пӧлы шедизы Елизар, Мирослав, Максимиллиан, Архип, Никанор, Марк, Василина, Каролина, Аглая, Мираслава, Стефания, Виолетта. 2018-тӥ арын Ува ёросын 71 семья кылдӥз, 61 паръёс люкиськизы. Тегъёс: Мерлык Ува нылпиос Удмуртия ЗАГС вордскемъёс семья | Мерлык |
Майя Бывальцева 26-тӥ южтолэзьлы Удмуртиын коронавиурс инфекциен черлан 82 выль учыръёсты пусйизы. Висьыны усемъёс пӧлын 14 аресозь укмыс пиналъёс, 65 арессэс ортчем укмыс адямиос. Со сярысь элькунысь оперативной штаб ивортӥз. Выль черламъёс пӧлын Ижкарын 39 улӥсьёс, Глазкарын – тямыс, Эгра, Шаркан ёросъёсын – быдэн сизьым, Ува, Глаз ёросъёсын – быдэн вить, Дэбес ёросын – ньыль, Воткан – куинь, Вавож, Можга, Красногорск, Сюмси ёросъёсын – быдэн одӥг. 75 адями висёнэз вормиз Туннэ нуналлы Удмуртиын выль коронавирус инфекциен черлан 30 сюрс 346 учыр лабораториосын зэматэмын. 26 сюрс 915 адями йӧназ, 371 мурт кулӥз. Та дыре 104 висисьёслэн тазалыксы секыт лыдъяське. Элькунын выль коронавирус инфекцилы 952 сюрс 905 эскеронъёс ортчытӥзы, берло нуналскын – 4 сюрс 295. 26-тӥ южтолэзьлы Удмуртиын 42 сюрс 46 адями коронавируслэсь прививка пуктӥз, со пӧлысь 29 сюрс 221-ез кыкетӥ люкетсэ но басьтӥзы ни. Тегъёс: Тазалык Ижкар висён Удмуртия коронавирус | Тазалык |
Майя Бывальцева Можгаын 11-тӥ ползэ ни удмурт кылъя дунтэк курсъёс ужаны кутскизы. Таяз радэ отчы 10 адями гожтӥськиз. Со сярысь ивортодэтъя «Удмуртия» агентстволы курсъёсты нуись, Можгаысь Т. К. Борисов нимо педколлеждысь дышетӥсь Татьяна Иванова вераз. Шумпотоно, вань педколледжысь но ветколледжысь студентъёс – 17, 18, 20 аресъем. Вань ужасьёс – 36-46 аресъёс, вань пенсионеръёс – 60-61 аресъёс. Соос ваньзы сямен ӟучомем удмуртъёс, одӥг ӟучез вань Татьяна Иванова, Можгаын удмурт кылъя курсъёсты нуисьТатьяна Иванова ужаз пӧртэм амалъёсты кутэ. Дышетскем яке ужам бере курсъёсы лыктэмъёслы лекция гинэ лыдӟыны шонер ӧвӧл, шуэ дышетӥсь. Соин ик урокъёсын шудо но, суредасько но. Шудон пыр тросгес ортчытӥськомы, круге султыса ортчытӥськомы. Тани, куке соосын вераськиськод, листокъёссы, кылъёссы азязы, соос отчы учкыны тыршо, нош куке круге потӥськом, листокъёс ӧвӧл ни, соку зэмос тыршо ни, мар вал ай со шуыса, йыразы кельтыны. Котькуд кылэз выговаривать кариськом, ог-огзылэсь кылзӥсько шонер верамзэс. Нырысетӥ урокъёсын соос эшшо уг кыло, шонер верало-а, уг-а со удмурт аффрикатаосмес но яке ӧ но ӥ букваосын кылъёсыз. Нош собере, кӧня ке урок ортчемъя, валаны кутско «ӧ та шонертэмгес вераз кадь» шуыса Татьяна Иванова, Можгаын удмурт кылъя курсъёсты нуисьМон сюлмам шаерчи, дыр, шуэ Татьяна Иванова. Соин ик котькуд курсъёсын со Удмуртилэн но удмуртъёслэн историзы, лулчеберет, нимо-дано адямиос сярысь одно ик вераны тырше. Удмурт кылэз дышетыны лыктэмъёс, кылсярысь, Трофим Борисовен, Кузебай Гердэн, Ашальчи Окиен, Григорий Верещагинэн тодматско. Удмурт шаерлэсь, удмурт калыклэсь историзэ, дано адямиоссэ тодытэк, тон удмурт калыкез но, удмурт шаерез но дунъяны уд дышы. Мынам потэ, мед соос именно гажаны, валаны мед дышозы та удмурт калыкез. Асьмелэн лыдмы кулэсме ке но, отын вань аслаз культураез. Конешно, мон одно ик возьматӥсько дӥськут тема дыръя Виноградовлэсь пужыоссэ но кӧня ке, чалма сярысь но верасько, малы айшет но кулэ, уксё тӥрлык но Татьяна Иванова, Можгаын удмурт кылъя курсъёсты нуисьОзьы ик Татьяна Иванова кылзӥсьёссэ туала удмурт гожъясьёсын тодматыны тырше. Йӧскалык сиён-юонъёс сярысь но вератэк уг кельты. Дышетскыны лыктэмъёс ог-огзылы тунсыко рецептъёссэс верало. Курсъёсын тужгес тодмо кырӟанъёсты дышето – «Лымы тӧдьы» но «Ум люкиське». 72 час сётӥське та курслы. Со дыр ӵоже соос удмурт сямен чебер вераськыны уз быгатэ. Но удмурт калыкез гажаны, сое валаны турттыны, вот солы можно дышетыны Татьяна Иванова, Можгаын удмурт кылъя курсъёсты нуисьКурсъёс педколледжын ортчо бере, Татьяна Иванова кылзӥсьёсты дышетсконнилэн музеяз но нуллэ, татын дышетскем тодмо адямиос сярысь вера. Колледжлэн юртэз но пусйымон – со Можгаысь одӥгез нырысетӥосыз пӧлысь из юрт, пуктэмын 90 ар талэсь азьвыл. Мон туж бадӟым тау шуисько азьло директормылы Пискунов Николай Аркадьевичлы но алиезлы - Владимиров Григорий Спиридоновичлы. Соос лэзё милемыз колледже аудиторие люкаськыны. Соос лэзё монэ котькыӵе учебникъёсыз кутыны, библиотекаысь но, мынам татын котьмае кутэме луэ. Луэ кутэме видеоез но учкыны, телевизор кутэме луэ. Кытчы ке мыноно луысал ке, мукет интыын ортчытъяно луысал ке, мон сое ваньзэ сьӧрам кызьы нуом. Татын мынам вань луонлыке Татьяна Иванова, Можгаын удмурт кылъя курсъёсты нуисьТатьяна Сергеевна Ивановалэн дышетон стажез 41 ар ни, педколледжын 35-тӥ арзэ ужа. 1990-тӥ аръёсы со студентъёс понна «Разговорный курс удмуртского языка» урокъёс нуны кутскиз. Ачиз ик солы программа гожтӥз, кудзэ дышетонъя министерствоын юнматӥзы но мукет педучилищеосын соя ужазы. Собере Татьяна Иванова Можгаын вань мылкыд карисьёслы курсъёс радъяны ӧдъяз. Солэн верамезъя, дышетонъёсы быдэс семьяен но ветлӥсьёс вал. Озьы ик ужзыя калыкен кусып возись ӧнерчиос удмурт кылэз тодыны тыршизы. Куд-огез бӧрсьысь кык курсъёсы но пыриськылӥзы. Азьло курсъёсы ветлӥзы кык батюшкаос, врачьёс. Одӥг курсъёсы ветлӥз Вавожысь врач, только кутским вал нырысетӥ курсэз. Та палан курсъёс ӧй вал на, и со Вавожысь кык толэзь ветлӥз арнялы кык пол машинаен. Можгаысь врач-гинеколог ветлӥз, «мыным со кулэ» шуиз. <…> Кин ке лыктэ кыкетӥзэ. Кыкетӥзэ лыктыкузы соослэн юанъёссы кылдо ни. Солы но шумпотоно. Нырысетӥ курсын вераськод маке, ну, озьы кулэ и всё. А татын соослэн юанзы кылдэ – малы озьы? Озьыен, со не просто ветлэ, а малпаське Татьяна Иванова, Можгаын удмурт кылъя курсъёсты нуисьДышетскон пумын кылзӥсьёслы курсъёсты ортчемзы сярысь сертификат сётыны «Удмурт Кенеш» огазеяськонлэн Можга ёзэтысьтыз кивалтӥсьёс вуыло. Со сяна, карысь газетын, телевидениын ужасьёс соосын интервью гожто. Сыӵе саклык дышетскисьёслэсь мылкыдзэс ӝутэ. Берло аръёсы удмурт кылъя курсъёс Удмуртиысь йӧскалык политикая министерство юрттэмен радъясько. Элькунысь удмурт кылъя дышетӥсьёслэн «Выжы» огазеяськонзылэн кивалтӥсез Ангелина Решетникова курсъёсты нуисьёс понна педсоветъёс радъя. Отын дышетӥсьёс ужан амалъёссы, кыӵе ке выль шедьтосъёссы сярысь верасько. Тодэ вайытом, Ижкарысь Кузебай Герд нимо йӧскалык гимназиын дышетскись «ВКонтакте» мерлыко вотэс понна ӟуч кылъёсты удмуртэ берыктӥсь чат-ботэз кылдытӥз. Тегъёс: Мерлык Дышетон Можга Удмуртия удмурткыл 100ар | Дышетон но тодос |
Туспуктэм: Григорий Фомин Наталия Сильвестрова 27-тӥ инвожое Удмуртие биологияя огъя кун экзаменлы йылпумъянъёс вуизы. Глазкарысь 1 номеро школаысь выпускник ужзэ 100 баллы гожтӥз. Со сярысь Дышетонлэсь ӟечлыксэ дунъянъя улосвыл центрлэн «ВКонтакте» мерлыко вотэсысь бамаз ивортӥзы. Та предметъя 1 сюрс 64 дышетскись тодон-валанъёссэс 13-тӥ инвожое эскериз. Туннэ нуналлы улосын 100 балллы экзамен сётэмъёс 34 луизы ни. Тодэ вайытом, Удмуртиын географияя, литературая но химияя экзаменэз 19 мурт 100 баллы гожтӥз, Ӟуч кылъя – сизьым, математикая – кык, физикая – одӥг. Тегъёс: Дышетон экзамен ЕГЭ Удмуртия | Дышетон но тодос |
Майя Бывальцева Удмуртиысь егитъёсты Приволжск федерал округлэн «iВолга-2016» форумаз пусйиськыны ӧтё. Ужрад ортчоз 15-25 инвожое Самара улосвылын, ивортэ Удмуртиысь физкультурая, спортъя но егитъёсын ужан политикая министерстволэн пресс-службаез. Пусйиськон мынэ 1-тӥ южтолэзьысен 15-тӥ куартолэзёзь ivolgaforum.ru сайтын. Форуме пыриськыны быгато 18–30 аресъем егитъёс. Пыриськыны луоз таӵе сменаосы: — Инновациос но техникая творчество (федерал смена); — Лулчеберетъя БУМ!; — Покчи шаер — бадӟым луонлыкъёс; — Медиатулкым; — Патриот; — Ӟеч уж лэсьтӥсьёслэн поколенизы; — Политика; — Спортэн вырись егитъёс — тазалыко нация; — Тон — ужбергатӥсь. Тегъёс: егитъёс Удмуртия ПФО форум | Мерлык |
Анжелика Тихонова корреспондент Удмуртиын арнянуналэ салкым кариськоз. Со сярысь элькунысьтымы Гидрометцентрлэн пресс-службаез ивортэ. Кӧснуналэ элькунамы шуныт луоз на. Нуназе температура 24 градусозь ӝутскоз. Но тӧл кужмоялоз. Арнянуналэ потон уе улосвылмес кезьыт фронт ортчоз, соин валче кезьыт омыр вуоз. Дырын дырын зорылоз, нош температура арнянуналэ нуназе +12…+17 градус сяна уз луы Удмуртиысь Гидрометцентрлэн пресс-службаезВуоно арня зоро но салкым луоз. Нуназе +11…+16 градус гинэ луылоз шуыса чаклало. Тегъёс: Ижкар Гидрометцентр Удмуртия инкуазь сӥзьыл | Инкуазь |
Майя Бывальцева Удмуртиысь куинь школаос Россиысь 200 устоосыз школаос пӧлы шедизы. Кунысь устоосызлы вылӥ дышетсконниослы вуоно студентъёсты тужгес тросэн дасясь дышетон юртъёслэсь рейтингзэс шараяз . Лыдметэ пыризы Ижкарысь экономикая но математикая 29 номеро лицей (66-тӥ интыын), 41 номеро лицей (124-тӥ интыын) но Глазкарысь физикая но математикая лицей (140-тӥ интыын). Рейтингез кылдытӥсьёс Россиысь 15 сюрс школаосысь 87 сюрслэсь трос выпускникъёслэсь вылӥ дышетсконниосы пыремзэс эскеризы. Соос огъя кун экзаменлы шоро-куспо баллэз лыдэ ӧз басьтэ, угось «школая шоро-куспо температураез» мертан дышетскисьёсты но анай-атайёссэс зол сураны быгатысал». Со дыре ик дышетсконниосы пыронлы йылпумъянъёсты кык арлэсь учкизы (2014-тӥ но 2015-тӥ аръёсы). Котькуд шоръёзо дышетсконнилэсь интызэ пусъён понна лыдэ басьтӥзы олимпиадаын вормемъя пырем выпускникъёслэсь лыдзэс; очной амалэн коньдэт чотын но очной амалэн дунын дышетскыны пыремъёслэсь лыдзэс. Вань ивортодэтэз агентстволы асьсэос вылӥ дышетсконниос сётӥзы. Рейтинглэн нырысетӥ чуръёсаз Москваысь вить школаос. Тегъёс: Дышетон Ижкар Удмуртия Россия Глазкар школаос вылӥдышетсконниос | Дышетон но тодос |
Майя Бывальцева Удмуртилэн тӧроезлэсь ужзэ огдырлы быдэсъясь Александр Бречалов элькунлэсь кивалтэтсэ кошкытӥз. Пуктэтэз со 5-тӥ оштолэзе кинюртӥз. Ужкагаз улосвыл кивалтэтлэн нимлыко сайтаз шараямын. Удмуртилэсь тӧрозэ 2017-тӥ арын куарусёнэ бырйытозь кивалтэтлэн вань ёзчиосыз, со пӧлын министръёс, ужез быдэсъясь ватсэтэн ужалозы. «Удмурт Элькунысь Кивалтэт ужзэ азьланьтыны кулэ Удмурт Элькунлэсь выль Кивалтэтсэ кылдытытозь», — верамын ужкагазын. Пуктэт кужымаз пыриз сое юнматэм нуналысен. Александр Бречаловез Удмуртилэн тӧроезлэсь ужзэ быдэсъясе юнматӥзы 4-тӥ оштолэзе Росси азьмуртлэн Владимир Путинлэн пуктэтэзъя. Элькунысь кивалтэтэз, депутатъёсты, кар но ёрос кивалтӥсьёсты соин тодматон толон ортчиз. Вань иворъёсты лыдӟе «Александр Бречалов - Удмуртилэн тӧроезлэсь ужзэ огдырлы быдэсъясь» сюжетысь Тегъёс: Политика Удмуртия кивалтэт АлександрБречалов | Политика |
Анжелика Тихонова корреспондент Башкириын Россиысь гурт удысысь дано ужась, Кузебай Герд нимо йӧскалык премилэн лауреатэз, Калыкъёслэн эшъяськон орденэнызы но «Трокай Борисов 1891-2011» медален пусъем Ренат Биктимирович Галямшин улонысь кошкиз. Со сярысь «Удмурт Кенеш» огазеяськонлэн пресс-службаез ивортӥз. Ренат Биктимировичез бадӟым удмурт шуыса нимало вал калыкын. Со верантэм трос лэсьтӥз Башкортостанысь удмуртъёсты огазеян понна. Удмурт калыклэсь лулчеберетсэ, кылзэ, сям-йылолъёссэ утёнлы, азинтонлы, калыклэсь данзэ ӝутонлы вань кужымзэ понӥз. Ренат Биктимировичлы луыса ик Башкортостанын кылдытэмын вал удмурт йӧскалык центр, кудӥз туннэ нуналын но туж азинлыко ужа «Удмурт Кенеш» огазеяськонлэн пресс-службаезИвортодэтъя «Удмуртия» агентстволэн редакциез Ринат Галямшинлэн ӵыжы-выжыосызлы но матысь адямиосызлы куректэмзэ вера. Тегъёс: Мерлык Удмуртия кулон УдмуртКенеш Башкирия удмуртъёс | Мерлык |
Анжелика Тихонова корреспондент 29-тӥ инвожое Удмуртиын 34 градусозь пӧсь луоз. Со сярысь улосвыл Гидрометцентр ивортӥз. Пуксёнэ пильмаськылоз, куд-ог интыосын ӧжыт зороз, гудыръялоз. Тӧл лымшор палась секундскын 7-12 метре пельтоз, куд-ог интыосын секундскын 15-20 метрозь кужмояллялоз. Нуназе элькунъя +29…+34 градус возиськоз. Тодэ вайытом, 1-тӥ пӧсьтолэзьысен салкыматскыны кутскоз. Тегъёс: Ижкар Удмуртия инкуазь гужем | Инкуазь |
Майя Бывальцева Удмуртилэн тӧроезлэн Александр Бречаловлэн 21-тӥ шуркынмонэ кинюртэм косэмезъя элькунысь физкультурая, спортъя но егитъёсын ужан политикая министрлэсь ужзэ быдэсъянэз та удысэтлэн кивалтӥсезлэн нырысетӥ воштӥсезлы Павел Вечтомовлы оскизы. Со сярысь ужкагаз улосвыл тӧролэн но кивалтэтлэн нимлыко сайтазы шараямын. Вечтомов министрлэсь ужзэ быдэсъялоз выль кивалтӥсез юнматытозь. Тодэ вайытом, Удмуртиысь спортъя министр Игорь Краснов 8-тӥ шуркынмонэ отставкае келямын вал. Выль кивалтӥсез усьтэм конкурслы йылпумъянъёсъя быръёзы. Тегъёс: Спорт Удмуртия спортъяминистерство АлександрБречалов | Политика |
Майя Бывальцева Таяз ужан арняе Удмуртиын дырын-дырын зорылоз, температура лэзькоз улоз. Со сярысь улосвыл Гидрометцентрлэн пресс-службаез ивортэ. Уйёсы 5-10 градус, нуназе 15-20 градусозь луоз, инвожо пумысь куазь эсэпъёслэсь со 4 градуслы улӥынгес Удмуртиысь Гидрометцентрлэн пресс-службаезШутэтскон нуналъёсы выльысь шунытскоз, но лымшорысь циклонэн валче зорыны луонлык будэ. Тегъёс: Гидрометцентр Удмуртия куазь гужем | Инкуазь |
Туспуктэм: vk.com (ТУЛКЫМ 2022) Анжелика Тихонова корреспондент Удмуртиын «Ёлочка» лагерьлэн инъетаз гуртъёсысь трос нылпиё, секыт улон югдуре сюрем семьяосысь нылпиослы «Тулкым» лагерьлэн 10-тӥ сменаез ужа. Отчы пӧртэм ёросъёсысь 40 пиналъёс пырисько. Со сярысь ивортодэтъя «Удмуртия» агентстволэн корреспондентэзлы лагерьлэн кивалтӥсез Кирилл Кириллов вераз. Пиналъёс шутэтско, шулдыръясько, нош, со сяна, пӧртэм ӧръёсъя тодон-валан но люкало. Кылсярысь, туэ «Крезьгурчиос», «Фольклор», «Видеоискусство» но «Вожатской уж» ӧръёс нуо. Нылпиосын Кирилл Кириллов, Ольга Тройникова, Владимир Кондратьев но Алина Чернова ужало. « Сменамес туж умой, туж лякыт, гань-гань, ог-огмес яратыса ортчытӥськом. Пиналъёс быгатӥсесь, тыршисесь, тунсыкоесь но туж мусоесь » Кирилл Кириллов, «Тулкым» лагерьлэн кивалтӥсез Пиналъёслы пӧртэм тунсыко пумиськонъёс радъяло. Кемалась ик ӧвӧл, доразы «Даурт ТВ» интернет-телевидениысь Богдан Анфиногенов, Августина Михайлова но Мария Емельянова ветлӥзы. Егитъёс ас уженызы тодматӥзы. Нош туннэ соос доры Удмуртиысь мунё театрысь артист Илья Акилов вуоз. Со но аслаз ӧнереныз тодматоз. Кирилл Кириллов пусъе, «Тулкым» пиналъёслы выль луонлыкъёс сётэ. « Лагерь выль луонлыкъёс, выль усьтонъёс сётэ, творчествоя быгатонлыкъёссэс усьтэ. Нылпиос усьтэмынгес луо, улон шоры учконзы паськытгес луэ » Кирилл Кириллов, «Тулкым» лагерьлэн кивалтӥсез Лагерез удмурт егитъёслэн «Шунды» огазеяськонзы радъя. Смена 9-тӥ гудырикошконозь кыстӥськоз. Тодэ вайытом, кемалась ик ӧвӧл, Можгаын удмурт пиналъёслы «Егит тулкым» лагерь ортчиз. Нош «Шундыкар» лагере куриськонъёсты куто на. Тегъёс: Удмуртия пиналъёс удмуртъёс Дышетон Лулчеберет | Мерлык |
Туспуктэм: Григорий Фомин Майя Бывальцева 5-тӥ куарусёнэ Ижысь кар думалэн сизьыметӥ ӧтчамезлэн азьвыл чакламтэ 27-тӥ сессияз карлы тӧроез бырйизы. Нырысь ик кандидатъёс - карлэн тӧроез интые канджидатъёсты быръёнъя конкурс ӧриез азьвыл ортчем Александр Бадица но Дмитрий Чистяков - карез азинтонъя программаосыныз тодматӥзы. Депутатъёс асьсэлэсь юанъёссэс сизёнъёссэс веразы. Собере кандидатъёс понна лушкем куара сётон ортчиз. Дмитрий Чистяков понна 31 депутатъёс куразэс сётӥзы, та дырозь со кар администрацилэн тӧроезлэн мерлыко политикая воштӥсезлэсь ужзэ быдэсъясь вал. Александр Бадицалы (Ижысь мер палаталэн тӧроез - ред.) адями дурбасьтӥз. ВАТСАН Чистяков Дмитрий Александрович вордскиз Ижкарын 11-тӥ куартолэзе 1972-тӥ арын. Дышетскемез вылӥ. 2004-тӥ арын Правоя «ТИСБИ» академиез «Юриспруденция» ӧръя йылпумъяз, 2017-тӥ арын – Росси азьмурт бордын ужась калык возёсъя но кун службая росси академиез «Государственное и муниципальное управление» ӧръя. 1992-1993 аръёсы – Россиысь Ожгар Кужымъёсын служба, младшой сержант званиен демобилизовать каремын; 1994-2003 аръёсы – Россиысь Центробанклэн Удмуртиысь Йӧскалык банкысьтыз инкассацияя элькун управлениын инкассаторысен кутскыса, инкассацилэн Ижысь участокезлэн кивалтӥсез дорозь; 2003-2017 аръёсы – федерал банкъёсын ёзэтлэн кивалтӥсез, филиаллэн кивалтӥсез; 2015-2017 аръёсы жысь кар думалэн куатетӥ отчамезлэн депутатэз вал. 2017-тӥ арын 27-тӥ шуркынмонэ Дмитрий Чистяков Ижкар тӧролэн мерлыко политикая воштӥсез луиз. 2023-тӥ арын 1-тӥ инвожоысен – Ижкар администрацилэн тӧроезлэн мерлыко политикая воштӥсезлэсь ужзэ быдэсъясь. Тегъёс: Ижкар быръёнъёс ДмитрийЧистяков Удмуртия | Политика |
Анжелика Тихонова корреспондент 2021-тӥ арын нырысетӥ паларын Ижкарын 3 сюрс 548 нылпиос югыт дуннее лыктӥзы. Со кылем арын та дыр ӵоже ик вордӥськемъёслэсь 48-лы ӧжытгес, ивортэ Ижкар администрацилэн пресс-службаез. Пиос нылъёслэсь тросгес вордӥськизы (51,9 процент но 48,1 процент). 29 семьяос кыктоосын узырмизы (кылем арын ӝыны ар ӵоже 40 вал) Нырысетӥ пиналзы 37,4 процентаз семьяосын вордскиз, кыкетӥ пиналзы – 39,2 процентэзлэн, куинетӥез – 18 процентэзлэн. Кылемаз семьяосын ньылетӥ, витетӥ, куатетӥ но сизьыметӥ пиналзы вордӥськиз. Нылъёслы ӵемгес Александра, Алиса, Анна, Арина, Виктория, Дарья, Ева, Елизавета, Кира но София ним сётӥзы. Нош пиос пӧлын тужгес вӧлмем нимъёс Александр, Артём, Данил, Иван, Илья, Лев, Максим, Михаил, Роман, Тимофей нимъёс луизы. Озьы ик анай-атайёс шер пумиськылӥсь, аспӧртэм нимъёсты но быръё. Кылсярысь, 2021-тӥ арын ӝыны ар ӵоже куд-ог вордӥськем пиосты Алекс, Аскар, Власий, Дарий, Джастин, Дий, Добрыня, Доминик, Елисей, Игнат, Кирьян, Лавр, Лаврентий, Лео, Леон, Леонель, Лука, Лукьян, Максимильян, Мартин, Натан, Никос, Северьян, Соломон, Эдвард, Эрик, Эрнест, Яков нимазы. Нош нылъёс Адриана, Айлин, Аксиния, Амайя, Арья, Аурика, Белла, Бэлла, Венеция, Данелия, Дания, Доминика, Есфирь, Каролина, Каталея, Милла, Милослава, Мина, Николина, Нинель, Пелагея, Робия, Стефания, Теона, Элика, Юна, Юта, Ярина ним басьтӥзы. Тегъёс: Мерлык Ижкар нылпиос Удмуртия вордскемъёс лыдпусъёс | Мерлык |
Туспуктэм: Руслан Нуриахметов Наталия Сильвестрова 21-тӥ толсуре Удмуртиын пильмо луоз. Уйин кӧня ке лымы, кот лымы усёз, нуназе ӧжыт, интыосын золгес лымыялоз, кот лымы усёз, зороз. Нуназе сюресъёс урод адӟиськозы, кот лымы лякиськоз. Со сярысь Россиысь МЧС-лэн элькунъя валтӥсь управлениезлэн пресс-службаез ивортӥз. Тӧл лымшор но шундыпуксён вискысь, лымшор палась секундскын 9-14 метре пельтоз. Омырын нунал ӵоже -2…+3 градус возиськоз. Сюресъёс вылын лымы пельтэмъёс, лымы вӧлдэт, уйин интыосын йӧвалег. Омыр зӥбет луло узвесь юбоя секундскын 738 миллиметр луоз, омырлэн мускытлыкез – 73 процент. Тегъёс: куазь Удмуртия | Инкуазь |
Майя Бывальцева Нылпи хоккеез азинтон ӵектосъёсъя «Добрый лёд» вожвылъяськонын вормисьёсты шараязы. Со сяна, нимысьтыз тупанкылъёсъя улосвылъёсысь кӧня ке поселениос спорт тӥрлык басьтозы, соос пӧлын Удмуртиысь, ивортӥз элькун тӧролэн но кивалтэтлэн пресс-службазы. Удмуртия 35 куриськон сётӥз. Экспертъёс Камбаркаысь, Уваысь, Эграысь, Якшур-Бӧдьяысь, Шор Кечолысь, Пичи Пургаысь, Сюмсиысь, Блезиноысь огазеяськонъёслэсь ӵектосъёссэс умоен лыдъяз. Уваысь хоккеен шудонъя «Ягуар» клуб но Камбаркаысь нылпи спорт школа синтетической шобрет, шайбаез куян инты радъяны тӥрлык басьтозы. Эграысь спортъя «Витязь» клубысь площадкалы универсальной шобрет лэсьтозы. Якшур-Бӧдьяысь спорт школалы выль тренажёръёс кулэ. Вожвылъяськонэ 16 улосвылъёсысь 75 куриськонъёс вуизы. Йылпумъянъёсъя куать улосвылъёсысь 21 ӵектос юрттэт басьтоз «Добрый лёд» программалы борды Удмуртия 2020-тӥ арын итӥськиз. Кылем арын ньыль куриськонъёс вормисьёс пӧлы шедизы – куинь гурт школаослэн но Эграысь спорт клуб. Тегъёс: Спорт Хоккей Удмуртия вожвылъяськон пиналъёс | Спорт |
Наталья Тетерина Бадӟым этнографи диктант гожтэмъёслэн лыдзыя Удмуртия куинетӥ луиз. Улосвылын ужрадэ 9 сюрс 251 адями пыриськиз. Со сяна, Удмурт Элькунэз ужрадлэн тужгес оскымон партнёрез шуыса пусйизы. Со сярысь ивор Удмуртиысь Йӧскалык политикая министерстволэн шараямын. Пӧртэм калыкъёслэн историзы, лулчеберетсы, кылъёссы сярысь тодонлыкъёсты эскеронэ 2017-тӥ арын 367 сюрс адями пыриськиз (пӧлысьтызы 200 сюрс палаез онлайн амалэн), со кылем арлэсь 4 поллы тросгес. 3-тӥ шуркынмонэ Россиын но СНГ-е пырись кунъёсын 2 600 площадкаос ужазы. Кылем арын соослэн лыдзы ог 800 гинэ вал. Йӧскалык ужъёсъя федерал агентстволэн кивалтӥсез Игорь Баринов верамъя, тужгес трос площадкаос но пыриськисьёс вал Москваын — 18 сюрслэсь уно адями но Саха Элькунын (Якутиын) — 10 сюрслэсь трос адями. Таяз арын диктант гожтӥсьёслэн лыдзы будэм сяна, площадкаос но аспӧртэмлыко радъямын вал. Кылсярысь, сое Мурманскысь «Владивосток» ледоколын, Дербентысь Нырын-Кала вашкала крепостьын, Магасысь Тупан башняын но Краснодарысь казакъёслэн Кубанской корпусазы гожтӥзы. Россотрудничество юрттэмен таяз арын нырысьсэ диктантэз гожтӥзы СНГ-е пырись кунъёсын но. Мылкыд карисьёс тужгес трос вал Киргизиын, Таджикистанын но Молдоваын. Россиен кусыпъёсты юнматон, ми паласен лулпушлыкъя но лулчеберетъя юрттэт сётон асьме соотечественникъёс понна али туж кулэ. История но сямъёс вуныны кулэ ӧвӧл Игорь БариновДиктант понна кунъя шоро-куспо балл 30 пӧлысь 17,4 луиз. Со кылем арынлэсь 4 процентлы умойгес. СНГ-е пырись кунъёсъя шоро-куспо балл пичигес — 16,5. Игорь Баринов сое пыриськисьёслэн арлыдэнызы герӟаз. Со верамъя, кунгож сьӧрын диктантэз гожтӥсьёс пӧлын егитъёс тросгес вал, нош соослэн тодон-валанъёссы, жаляса верано, арлыдоослэсь лябесьгес. Соосты юнматон понна ик та ужрадэз ортчытъяськом, пусйиз Игорь Баринов но со одно ик пӧрмоз шуыса оскемзэ вераз. Диктантэз гожтыку, котькудӥз пыриськись арессэ пусйиз, соя 25 аресозь егитъёслэн лыдзы Россиын 60 процент луиз, нош кунгож сьӧрын — 80 процент. Москваез тужгес мыло-кыдо улосвылэз сямен пусйизы, озьы ик шоркарын тужгес пиналэз пыриськись пусъемын, со — нырысетӥ классын дышетскись 7 аресъем пияш. Нош тужгес вазиськись но ӟеч уж понна асьсэдыз жалясьтэм калык Якутиын улэ шуыса пусйизы, отын диктант гожтон нуналэ 45 градусозь кезьыт вылэм. Ингушетия тужгес визьмоез шуыса пусъемын. Со сяна, отын гинэ ляб адӟисьёслы площадка радъязы: диктантлэн юанъёсыз Брайльлэн шрифтэныз гожтэмын вал. Пыриськисьёслэн лыдзыя тужгес мыло-кыдо улосвылъёс: 1. Москва кар - 18 сюрс 343 адями 2. Саха (Якутия) Элькун - 10 сюрс 187 адями 3. Удмурт Элькун - 9 сюрс 251 адями 4. Красноярск шаер - 6 сюрс 54 адями 5. Тула улосвыл - 5 сюрс 710 адями 6. Крым Элькун - 5 сюрс 139 адями 7. Перм шаер - 4 сюрс 58 адями 8. Самара улосвыл - 3 сюрс 838 адями 9. Оренбург улосвыл - 3 сюрс 700 адями 10. Ингушетия Элькун - 3 сюрс 565 адями Шоро-куспо баллъя устоосыз улосвылъёс (кунъя 13,383): 1. Ингушетия Элькун - 28,09 2. Татарстан Элькун - 23,7 3. Уйпал Осетия-Алания Элькун - 23,4 4. Кабардино-Балкария Элькун - 21,86 5. Карачаево-Черкесия Элькун - 21,64 6. Башкортостан Элькун - 21 7. Дагестан Элькун - 20,623 8. Мордовия Элькун - 20,4 9. Курск улосвыл - 20 10. Алтай Элькун - 20 ...... 52.Удмурт Элькун - 16,88 Тодэ вайытом, Бадӟым этнографи диктантэз Россиын ортчытъяны кутскизы Удмуртиысь Йӧскалык политикая министерстволэн кичӧлтэмезъя. Туэ Удмуртиын диктант гожтон понна 200-лэсь трос площадкаос ужазы, одӥгаз соос пӧлысь улосвыллэн тӧроез Александр Бречалов пыриськиз. Со сяна, элькунамы Бадӟым этнографи диктантлэсь кырӟанзэ гожтӥзы. Тегъёс: Ижкар Удмуртия Мерлык этнография йӧслыкъёс | Дышетон но тодос |
Майя Бывальцева Ижкарысь Удмуртской урамысь чагыр эстӥськон пуштэмен изъянмем юртлэн 1–3 подъездъёсаз улӥсьёс патеръёсазы берытскыны кутскизы. Со сярысь журналистъёслы вераз Удмуртиысь лэсьтӥськонъя, жилищно-коммунальной возёсъя но дыкужымъя министрлэсь ужзэ быдэсъясь Иван Ястреб. Вордӥськонэ ми нырысетӥ-куинетӥ подъездъёсысь конструкциослэн ӟечлыксыя йылпумъянъёсты басьтӥмы. Со йылпумъянъёсъя нырысетӥысен куинетӥозь секциос уже кутымонэн лыдъямын, ми калыкез асьсэ патеръёсазы лэзьыны быгатӥськомы. Со уж туннэ радъямын луоз Иван ЯстребСолэн кылъёсызъя, тӧрлыкъёс югдурез чакласа возёзы. Шекъёсты шараяса, калык соослы вазиськыны быгатоз. Изъянмем подъездэз сэрттон но юртлэсь конструкциоссэ юнматон ужъёсты азьланьтозы. Лэсьтӥськисьёс кык сменаен ужалозы. Та дырлы секцилэн витез вылӥ этажъёсыз кесямын ни. Ижкар администрацилэн тӧроезлэн нырысетӥ воштӥсез Ильдар Бикбулатов верамъя, туннэ патеръёсазы 330-лэсь трос адями берытскыны кулэ. 10 часысен нырысетӥ подъездын улӥсьёс доразы берытскыны кутскизы, 11 час 30 минутысен кыкетӥ подъездэ пырыны лэзизы, 13 часысен куинетӥ секцие лэзёзы. Кин ужан вакытэ лыктыны ӧз быгаты, ӝытазе берытскыны быгатозы. Улӥсьёсты коммунальной ёзэсъёсысь ыстэм муртъёслэн ӧризы келя. Электротыл подъездъёсы кемалась сётэмын ни, калык пыремен ӵош патеръёсы кезьыт но пӧсь вуэз, чагыр эстӥськонэз лэзёзы. Ильдар Бикбулатов верамъя, та подъездъёсты ватсаса шунтонлэн кулэлыкез ӧвӧл. Ватсаса шунтӥсько ньылетӥ но куатетӥ подъездъёслэн кырысь борддоръёссы гинэ — отын, кытын витетӥ секциез сэрттон мынэ, со борддоръёс, кудъёсыз коркалэн пушказ вал, али кыре кылё. Соин ик чотало, кӧня батареяос ватсаса пуктыны кулэ, со уж та дыре мынэ. Со сяна, усьтӥськем борддоръёсты плитаосын ворсалозы Ильдар БикбулатовВитетӥ секциез сэрттон но юртлэсь конструкциоссэ юнматон ужъёсты тулыспал шорозь йылпумъяны чаклало, собере эскеронъёс ортчытозы, кудӥз бере тодмо луоз, ярало-а улыны ньылетӥез но куатетӥез подъездъёс. Укмыс этажъем юртын чагыр эстӥськон 9-тӥ шуркынмонэ пуштӥз. Следстви ивортэмъя, шимучыр отын одӥгез улӥсь сэрен кылдӥз. «Ижкарын 9 этажъем коркалэн подъездэз куашказ» темая вань иворъёс Тегъёс: Ижкар Удмуртия ИванЯстреб | Мерлык |
Анжелика Тихонова корреспондент Удмуртилэн Кун Кенешысьтыз тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн тӧроез Татьяна Ишматова кивалтэм улсын «Удмурт Элькунысь кун кылъёс но Удмурт Элькунысь мукет калыкъёслэн кылъёссы сярысь» катэ воштонъёс пыртыны ӵектонъёсъя ужась группалэн кенешонэз ортчиз. Со сярысь улосвыл парламентлэн пресс-службаез ивортэ. Татьяна Ишматова катлэсь Удмуртиын вань улӥсьёс понна кулэлыксэ пусйиз, котькуд тупатон рос-прос эскеремын но валэктымон луыны кулэ шуиз. Озьы ик солэн верамезъя, кун кылъёс сярысь катэ воштонъёс пыртыку кылъёсты дышетыны умой инъет кылдытонлы сяна, йӧслыкъёс куспын тупаса улонэз утёнлы но азинтонлы нимысьтыз саклык висъяно. Катралдыке таӵе воштӥськонъёс пыртыны ӵектэмын: катлэсь азькылзэ (преамбулазэ) паськытатыны но отчы нылпиосты анай кылзылы дышетон анай-атайёслэн граждан долгзы луэ шуыса кылъёсын ватсаны. Со сяна, катын «возможностей» кылэз воштыса, ужкагазэ ӟуч но удмурт кылъёсты дышетыны огкадь условиос кылдытэмын луыны кулэ шуыса гожтыны ӵекто. Кенешонэ люкаськемъёс Удмуртиысь кылъёсты утёнъя, дышетонъя но азинтонъя ужрадъёс ортчытонъя кун программаослэн аспӧртэмлыкъёссылы нимысьтыз саклык висъязы. Катрадлык бордын ужез мукет йӧскалык улосвылъёслэсь кун кылъёсты утёнэз но азинтонэз катъёсын радъян амалъёссэс эскерыса азьланьтозы. Кызьы вераз ивортодэтъя «Удмуртия» агентстволы Кун Кенешысь тодосъя, дышетонъя, лулчеберетъя, йӧскалык но егитъёсын ужан политикая но спортъя ялан ужась ӧрилэн тӧроезлэн юрттӥсез Ольга Мусалимова, катэ пыртыны ӵектэм воштонъёсты парламентлэн сессияз туэ шуркынмонэ-толсуре поттозы. Тегъёс: Политика Ижкар Удмуртия КунКенеш катрадлык ТатьянаИшматова удмурткыл | Политика |